ANF | ئەم جیهانە بەشی مرۆڤایەتی ناکات\nئەم جیهانە بەشی مرۆڤایەتی ناکات\nئەو سەرچاوە و بەرهەمانەی کە سرووشت لەماوەی ساڵێکدا دەیبارێنێت و پێشکەشی دەکات، لەلایەن مرۆڤەکانەوە لەماوەی ٧ مانگدا بەکاردێنێت.\nهه‌ینی, 26 Jul 2019, 10:34\nدامەزراوەیەک بەناوی (Global Footprint Network) ڕاگەیاندراوێکی بڵاو کردەوە و ڕایگەیاند، ئەو سەرچاوانەی کە سروشت لەماوەی ساڵێکدا پێشکەشی مرۆڤەکانی دەکات، لە ٢٩ تەمووزدا تەواو دەبێت. ئەوکاتە وەکو ڕۆژی زێدەڕۆیی گلوبال دەبینرێت، ساڵی ڕابردوو ١ی ئاب بوو.\nرۆژی زێدەڕۆیی گلوبال ئەو ڕۆژەیە کە مرۆڤەکان ئەو بەرهەمانە تەواو دەکەن کە سرووشت پێشکەشی کردوون، بەهۆی زۆربوونی حەشیمەتی جیهان و خراپ خواردنی بەرهەمەکان، هەموو ساڵێک ڕۆژەکان کەمتر دەبنەوە. بە بەراورد لەگەڵ ساڵی ڕابردوو سێ ڕۆژ هاتوەتە پێشەوە، بە بەراورد لەگەڵ ٢٠ ساڵی ڕابردوو سێ مانگ کەمتر بوەتەوە.\nئەوەش بە واتای ئەوەیە کە مرۆڤەکان بە ڕێژەی ١.٧٥ هێندە زیاتر لە بەرهەمە سرووشتییەکان دەخۆن کە سرووشت پێشکەشی دەکات، ئەوەش نیشان دەدات کە سەرچاوەکان زوو تەواو دەبن. کەواتە ئەگەر پێویست بێت سرووشت بپارێزرێت و مرۆڤەکان بەو شێوەیە بەخێو بکات، مرۆڤەکان پێویستیان بە جیهانێکە ١.٧٥ هێندە لەم جیهانە گەورەتر بێت.\nدەگوترێت کۆڤید١٩ لە گەرمادا زۆر بڵاونابێتەوە\nکارەساتی کۆچیەران لە دەریای سپیی ناوەڕاست\nجنێف: زیاتر لە ١٠ هەزار کەس لەدژی نەژادپەرستی ڕێپێوانیان ئەنجامدا


وردەکاریی بەرەوڕووبوونەوەی سوپا لە گەڵ ئەمریکا لە کەنداوی فارس - Mehr News Agency\nAP ١٣٩٩ Ordibehesht ١ ٠٧:٥٥\nNews Code 32052\nبە ڕاپۆرتی ئاژانسی هەواڵی مێهر، لە دوای ڕاگەیێندراوی کۆپاپۆرەوانیی ٥ی هێزی دەریایی تیرۆریستی ئەمریکا لە ناوچە و پاشان لێدوانی بەرپرسانی سیاسی و سەربازیی ئەو وڵاتە و پاگەندەی رێگریی و زەحمەت پێدانی ١١ بەلەمی سوپا لە ٢٧ی خاکەلێوەی ٩٩ی هەتاوی (ئاپریلی ٢٠٢٠) بۆ کۆپاپۆرەکانی ئەمریکی لە باکووری کەنداوی فارس و تێپەڕینی نزیک و خێرایان لە بەردەم و دواوەی ئەو کۆپاپۆرانەی کە خەریکی ئۆپەراسیۆنی هاوبەشن، پەیوەندییە گشتییەکانی هێزی دەریایی سوپا لە ڕاگەیێندراوێکدا ئەو پاگەندەیەی بە ساختە وەسف کرد.\nسوپای پاسداران جەختی کرد: پێشنیار بە ئەمریکییەکان دەکەین یاسا و ڕیسای نێودەوڵەتی و پرۆتۆکۆلگەلی دەریاوانی لە کەنداوی فارس و دەریای عەمان پێڕەو بەکات و خۆی لە هەر جۆرە سەربزێوی و گێڕانەوەی ساختەیی و درۆیین بپارێزێت.\nکۆپاپۆری پێنجەمی هێزی دەریایی ئەمریکا لە ناوچەی ڕۆژئاوای ئاسیا و ژمارێک لە کاربەدەستانی سیاسی و سەربازی ئەم وڵاتە ئەم دواییە دا بانگەشەیان کردووە: ١١ بەلەمی سپای پاسداران، ١٥ ئاپریل لەدژی پاپۆرە ئەمریکاییەکان لە باکووری کەنداوی فارس، هاوکات لەگەڵ ڕەفتاری بە پێچەوانەی یاسا و ڕێسا هەڵمەتی هاوبەشییان ئەنجام داوە.\nلە ڕاگەیێندراوی سوپادا هاتووە: هێزی دەریایی ئەمریکا، ٦ و ٧ی ئاپریل بە هەڵسوکەتی نالۆژیکانە و بێ ئەزموونانە و مەترسیدار و خەمساردی لە هاندی هوشداری دانە بەراییەکان، ڕێگای سەر ئاوییەکانی ئێرانیان لە کەنداوی فارس بۆ ماوەیەک داخستووە کە سەرئەنجام ناچار لە کشانەوە لە ڕێگای هاتووچۆی سەرئاوی ئێرانی بوو.\nئاماژە بەوەش دراوە: هێزی دەریایی سوپای پاسدارانی شۆرشی ئیسلامی بۆ پیشگرتن لە بەردەوامیی هەڵسوکەوتی نایاسایی و شەڕئاژۆیانەی ترۆریستانی ئەمریکی و تۆکمەی ئاسایشی هاتووچۆی سەرئاوییە ئێرانییەکان و بەرەنگاربوونەوەی قاچاخی سووتەمەنی، دەستی داوەتە پەرەدان بە بارستای گەشتە دەریاییەکانی لە کەنداوی فارسدا.\nپێوەندییە گشتییەکانی هێزی دەریایی سوپای پاسدارانی شۆرشی ئیسلامی جەختی لەوەش کرد: هێزی دەریایی سوپا لەو پیناوەدا لە ١٥ـی ئاپریل، دوای ڕاگەیێندرانی بارودۆخی تەقە و دەسترێژی لە ناوچەگەلی پڕۆڤە کە لە ڕابردووەوە بە تایبەتمەندییەوە لە سەر نەخشە دیاری کراوە؛ سەرئاوییەکانی بە شێوەی گرووپی بریتی لە ١١ بەلەم بۆ ناوچەکە بەڕێ کرد کە بەرەوڕووی کۆپاپۆرەکانی ئەمریکی بوونەوە.\nهەروەها ڕاگەیێندراوەکە بە هوشداری دان بۆ ئامادەبوونی ناشەرعی و نایاسایی رژێمی ترۆریستی ئەمریکا لە ناوچەدا، بیری هێناوەتەوە: سەرەڕای کردەوەی دنەدەرانەی ترۆریستانی ئەمریکا و خەمساردی ئەوان لە هاند هوشدارەکان، بە هۆی پێداگریی هێزە ئێرانییەکان، ئەمریکییەکان ناچار بوون لە سەر ڕێگای چالاکیی سەرئاوییەکانی سوپای پاسداران بکشێنەوە.


وەزارەتی کارەبا لەسەر کەمبوونەوەی کاتەکانی کارەبای نیشتیمانی ڕوونکردنەوە دەدات - پرس میدیا\nHome سڵایدشۆو کوردستان گرنگ هەواڵ وەزارەتی کارەبا لەسەر کەمبوونەوەی کاتەکانی کارەبای نیشتیمانی ڕوونکردنەوە دەدات\nوەزارەتی کارەبا لەسەر کەمبوونەوەی کاتەکانی کارەبای نیشتیمانی ڕوونکردنەوە دەدات\nپرس میدیا 11/22/2020 10:50:00 pm سڵایدشۆو, کوردستان, گرنگ, هەواڵ,\nوەزارەتی كارەبای حكومەتی هەرێم، لە روونكردنەوەیەكدا هۆكاری كەمبوونەوەی پێدانی كارەبای نیشتمانی بە هاووڵاتیان ئاشكرا دەكات و رایدەگەیەنێت، هاتنی وەرزی سەرما و زیادبوونی خواست لەسەر بەكارهێنانی كارەبا، هۆكاری سەرەكی كەمبوونەوەیە ماوەی پێدانی كارەبایە.\nلە روونكردنەوەكەی وەزارەتی كارەبادا هاتووە، "لەگەڵ ئەوەی وەزارەتی كارەبا توانی ئاستی بەرهەمهێنانی كارەبای رۆژانە بۆ 3200 تا 3300 مێگاوات بەرزبكاتەوە، بەڵام بەهۆی نزمی پلەكانی گەرماو زیادبوونی خواست لەسەر بەكارهێنانی كارەبا بۆ 4200 مێگاوات، كە لەماوەی یەك هەفتەدا بەكارهێنانی كارەبا 1100 مێگاوات زیادیكردووە، بەمەش ماوەكانی پێدانی كارەبا رۆژانە 15 بۆ 16 كاتژمێر دەبێت".\nوەزارەتی كارەبا ئاماژەی بەوەشداوە كە لەهەوڵی بەردەوامدان بۆ زیادكردنی بەرهەمهێنانی كارەبا و تەواوبوونی پرۆژەكانی گواستنەوەو دابەشكردنی كارەبا، كە دەبێتە هۆی كەمبوونەوەی بەفیڕۆدانی كارەبا و باشتر كۆنترۆڵكردنی، راشیگەیاندووە، لیژنەكانی نەهێشتنی سەرپێچییەكان لەم وەرزەدا بەشێوەیەكی فراوانترو زیاتر دەست بە جێبەجێكردنی ئەركەكانیان دەكەن.\nوەزارەتەكە داواشی لەهاوبەشانی كارەبا كردووە، لەم وەرزەدا زیاد لەپێویستی خۆیان كارەبا بەكار نەهێنن.\nBy پرس میدیا at 11/22/2020 10:50:00 pm


شەوکەت ئەمین کورکی ئەندامی لێژنەی دادوەری ئاسیا پەسیفیکە\n2017-10-11 [07:21 AM]\nسلێمانی – ZNA\nشەوکەت ئەمین کورکی، ئەندامی لێژنەی دادوەری کاندیداکانی خەڵاتەکانی ئیسکرین "ئاسیا پەسیفیک" ناسراو بە "ئۆسکاری ئاسیا"یە.\nسینەماکاری کورد شەوکەت ئەمین کورکی، بە نوێنەرایەتیی هەرێمی کوردستان ئەندامی لێژنەی دادوەری کاندیداکانی یازدیەمین خولی خەڵاتەکانی ئیسکرین "ئاسیا پەسیفیک" APSA ناسراو بە "ئۆسکاری ئاسیا"ی لە ئەستۆدایە و بە هاوڕێیەتی لەگەڵ "هۆنگ" مامۆستای زانکۆ و بەڕێوەبەریی فیستیڤاڵی نێودەوڵەتی "پۆچۆن" لە وڵاتی کۆریای باشوو و هەروەها "میناکشی شیدە" راوێژکاریی کۆمەڵێک لە فیستیڤاڵە گرینگە جیهانییەکان لەوانە: بەرلینالە، دوبەی، تۆرێنتۆ، بووسان، ئەمستردام و ... لە وڵاتی هیندستان، "گۆڵنارا ئەبیکێیاوا" رخنەگری فیلم و سەرپەرەستی پێشووی فیستیڤاڵی نێودەوڵەتی بریزبین لە وڵاتی کازاخستان، "کیکی فۆنگ" رخنەگر، نووسەر و لە وڵاتی هۆنگ کۆنگ و "جوولیا ریگ" رۆژنامەنووس، بڵاوکەرەوەی فیلم و رخنەگر لە وڵاتی ئۆسترالیا کاندیداکانی قۆناغی کۆتایی "ئاسیا پەسیفیک" هەڵدەسەنگێنن.\nکورکی کە ساڵی 2014 بە فیلمی سینەمایی "بیرەوەرییەکانی سەر بەرد" لە هەشتەمین خولی رێوڕەسمی خەڵاتەکانی ئیسکرین "ئاسیا پەسیفیک" توانی خەڵاتی "تایبەتی یۆنسکۆ بۆ هاوبەشی بەرچاو و هەروەها پاراستنی جۆری کەلتوورەکان"ـی ئەم رێوڕەسمە بەدەستبێنێت، بە نوێنەرایەتی هەرێمی کوردستان سەرۆکی لێژنەی دادوەرانی بەشی فیلمی دیکۆمێنتاریی، فیلمی گەنجان و فیلمی ئەنیمەیشنی نۆیەمین خولی خەڵاتەکانی ئیسکرین "ئاسیا پەسیفیک" ناسراو بە "ئۆسکاری ئاسیا"ـی لە ئۆسترالیا لە ئەستۆدابوو.\nشەوکەت ئەمین کورکی ساڵی 2007 بە فیلمی سینەمایی "پەڕینەوە لە غوبار" خەڵاتی باشترین دەرهێنانی لە خەڵاتەکانی ئیسکرین "ئاسیا پەسیفیک" بەدەستهێنابوو و وەکوو ئەندام لە ئاکادیمیای "ئاسیا پەسیفیک" وەرگیرابوو.\nهەروەها لە ساڵی 2011 سیناریۆی "بیرەوەرییەکانی سەر بەرد" لە نووسینی هاوبەشی شەوکەت ئەمین و مەممەد ئەکتاش پێش لە دەسپێکردن بە قۆناغی وێنەگرتن، توانی\nخەڵاتی "باشترین سیناریۆ" لە ئاکادیمیای خەڵاتەکانی ئیسکرین "ئاسیا پەسیفیک" لە هەمان ساڵدا بەدەستبێنێت.\nخەڵاتەکانی ئیسکرین "ئاسیا پەسیفیک" بە پشتیوانی یۆنسکۆ و فیدراسیۆنی نێونەتەوەیی یەکێتی بەرهەمهێنەرەکانی فیلم (فیاپف) هەموو ساڵێک بە باشترینەکانی سینەمای "ئاسیا پەسیفیک" دەبەخشێت. مەبەست لە پێشکەش کردنی ئەم خەڵاتانە، رێزلێانە لە دەستکەوتە سینەماییەکانی فیلمەکانی ناوچەی "ئاسیا پەسیفیک" و هەروەها دروستکردنیی بازاڕێکی جیهانی فیلمە.\nرێوڕەسمی کۆتایی یازدەیەمین خولی خەڵاتەکانی ئیسکرین "ئاسیا پەسیفیک" ناسراو بە "ئۆسکاری ئاسیا" شەوی 23ی نۆڤەمبەری 2017 لە شاری بریسبان لە ویلایەتی کۆینزلەند لە ئۆسترالیا بەڕێوەدەچێت، تێێدا سینەماکارانی سەرکەوتووی بەشە جۆراوجۆرەکان، لەوانە: باشترین فیلم، باشترین دەرهێنان، باشترین بەڕێوەبەریی وێنەگرتن، باشترین فیلمی منداڵان، باشترین فیلمی دیکۆمێنتاریی، باشترین فیلمی ئەنیمەیشێن، باشترین سیناریۆ، باشترین فیلمی گەنجان، باشترین ئەکتەری پیاو و هەروەها باشترین ئەکتەری ئافرەت لە لایەن ئەندامانی لێژنەی دادوەرانەوە دەناسێندرێن و خەڵات بەسەریاندا دابەشدەکرێت.\nئەم هەواڵە 2035جار خوێندراوەتەوە


ANF | هۆکار چێشەن بە ئۆجالان-ی مەواچان ڕابەر\nهۆکار چێشەن بە ئۆجالان-ی مەواچان، ڕابەرو گەلوو کوردی و چی جە وەرکەوتوو کوردستان-یەنە ڕابەرایەتیەکەش قبوڵ کریان؟\nیه‌كشه‌ممه, 13 Sep 2020, 17:00\nچەنی ئانەی کە ئۆجەلان جە دەگێوە دوورە دەستو پارێزگاو ئورفای جە سەرنیشتو کوردستانی جە ئەڎێ بییەن، بەڵام ساڵەو ١٩٧٨ی جە دەگاو فیس-ی سەر بە شارو ئامەد-ی جرێقەو ئاخێزێوی گەورەی جە سەرنیشتوو کوردستانی و تورکیا ونەمڎۆنە. سەرەڕاو ئانەیە کە جە ١٥-٢-١٩٩٩ی تا بە ئارۆ کە زیاتەرەنجە ٢٠ ساڵان ئەڕفانیان و بەدیل گیریان و جە ئێمرالی جە بارودۆخێوی فرە سەخت و گۆشەگیرکەردەیەنە زیندانی کریان، بەڵام بێگاریکەر نەکریان و جە ڕابەرایەتی کەردەی نەوزیان. بگێرە رۆ بە رۆ زیاتەر جە هەر چوار پارچەو کوردستانی و هەر پاسە دلێ هێزە ئازادیوازەکانو وەرهۆرزی میانی و جیهانیەنە پێسەو ڕابەری نەتەوەیی و هەرێمیی و جیهانی قبوڵ مەکریۆن و ڕۆڵ و کاریگەریش پەرەش ئەسانان.\nبێگۆمان جە وەرکەوتوو کوردستانی فرە کەس و لایەنێ هەنێ کە ویر و فەلسەفەو ڕابەر ئۆجەلان-ی چوون نەخشەڕاو کۆشیای وێشان پەی یاوای بە ژیوای ئازادی هۆرچنەین کە پارتوو ژیواو ئازادو کوردستانی- (پژاک) لایەنێ جە ئا لایەنانە و جە ٤-٤-٢٠٠٤ی کە مەرزیانەرە، ویر و فەلسەو ڕابەر ئاپۆ-یش بەبنەما گێرتەن و تا بە ئارۆچ سەرش بەردەوامەن و ئاپۆ-ی بە ڕابەرو وێشان مزانانێ.\nجەی ئی بارەوە سەرهەڵدان چیا ئەنداموو مەجلسوو پارتوو ژیواو کوردستانی–(پژاک) جە ئی دیمانەنە چەنی ئاژانسەکەیمان فوڕات نیوز (ANF)ی، هامتەریب چەنی باسکەردەی جە کەسایەتی ڕابەر ئۆجالانی و ویر و فەلەسەفەکەیش و ئەڵتەرناتیڤ و چارەسەریەکێش، هۆکارەکێ بە ڕابەر زانای ئۆجالان-یش بە ئی تەورە شەی کەردەنەوە و هۆرسەنگنایش پەی مەکەرۆن:\nئەگەر ئێمە بەیمێ و وەسفو ڕابەری بکەرمێ، مەتاومێ بواچمێ:" ڕابەر کەسێوەن کە شکۆداری وەڵێ بوزۆنە، ڕا نیشانە بدۆنە و پەی گرفتەکێ گلێرگەی ڕاچارێش ببانێ. جە ئیسەنە چی بە ئۆجالان-ی مەواچان ڕابەر؟ چوون کە ئاماژەم پنەدا جە ویەردە و ئیسەنە نەخشەڕێش پەی چارەسەرکەردەی گرفتەکانو گلێرگەی کوردی و گلێرەگەکێ تەرێی بیێنێ. پەی نموونە نیڵسۆن ماندێلا جە ئافریقای پانیشتەنە بە نیشانداو ڕاچارەسەری و ڕزگاری پەی سیاو پۆسەکان جە وەرانوەروو چەرمە پۆسەکان، پێسەو ڕابەرێ نامێش بریا و قبوڵ کریا. یا گاندی کە گەلوو هندستان-یش جە ستەم و چێردەسی بەریتانیا رزگار کەرد، ئاوەختەو تا بەئارۆچ پێسەو ڕابەری قبوڵ کریان.\nجیاوازی ڕابەر ئاپۆ-ی جە ڕابەرەکان\nبەڵام جیاوازی و تایبەتمەندی سەرۆک ئاپۆی ئانەنە کە بە پێچەوانەو ڕابەران تەرو جیهانی ئانەن کە تەنیا پەی گەلوو کوردی و یان چینوی یاخود پەی پێکئامایێوی تایبەتی نەکۆشیان و ڕاچارێش نیشانێ نەڎێنێ، بەڵکو کۆشاییشش پەی سەرجەم گەلا و مرۆڤایەتین. ڕابەری ئۆجەلان-ی ڕابەرکەردەی بییەن پەی تێکدای سیستمێوە کە جە ویەردە تا بە ئارۆ مرۆڤو مرۆڤایەتیش چێردەستە کەردەن، ژەنیش چەوسنێنەوە و پەراوێزەش وستێنە و بیەن بە هەرەشێ پەی سەرو ژیوگەی و ئافڕنای قەیرانێ و گرفتێ پەی مرۆڤایەتی. هەر ئانە هۆکارەن کە بێجگە جە کوردی، گەلێ و نەتەوێ و باوەڕیەکێ تەرێ جیهانی بە ڕابەرو وێشان بزانانێش.\nئۆجالان (دەوڵەت - نەتەوە)ی بە هۆکارو قۆڵتەر کەردەی گرفتەکان مەزانۆنە و دژش مدرانەوە\nجە وەرهۆرزی میانیەنە (خاور میانە) ئا سیستمە کە باڵ دەستەن، بێگومان سیستمو (دەوڵەت - نەتەوە)ین کە باوەرش بە یەک مەزهەب، یا دین، یەک زمان، یەک وەڵات، یەک،نەتەوە و یەک ڕابەریەن و بە ئا شێوە دەسەش گێرتەن سەروو شناسنامە و فەرهەنگ و کۆمەڵگاکانیەرە و وێش سەپنانسەرشانەرە. ئی سیستمەیچە تا بە ئارۆ نەتاوانش وەڵامدەر بۆنە پەی چارەسەری گرفتەکێ کۆمەڵگای و ڕاوەبەردەیش. فرە جارێ ئی سیستەمە بە ناوەندی کەردەی گەرەکش بیەن گرفتەکان چارەسەرێ بکەرۆن، وەلێم پنەش نەکریان و بگێرە گرفتەکێش قوڵەرێ کەردێنێوە و بەئی جۆرە سەلەمیان سیستمەکە جە وەرهۆرزی میانیەنە توانایی چارەسەریش نییەن و بەڵکو ناچارەسەری قوڵتەر مەکەرۆنەوە. هەر پەوکەی ڕابەر ئۆجالان سیستمو (دەوڵەت - نەتەوە)ی بە هۆکارو قۆڵتەر کەردەی گرفتەکان مەزانۆنە و دژش مدرانەوە و جە وەرانوەرشەنە ئەڵتەرناتیڤ وچارەرسەری نیشانە مڎۆنە. بەی جۆرە ئۆجالان یەکەمین کەسایەتی و سەرکردە و ڕابەرەن جە کوردستان و وەرهۆرزی میانی، پارادیگما و ئەڵتەرناتیڤش پەی هەرێمەکەی هەن و جە چوارچێوەو سیستمو کۆنفدرالیزمی دیموکراتیکی بە پەشت بەستەی بە نەتەوەی دیموکراتیکی چارەسەری ڕیشەییش پەی گرفتەکان هەن.\nمۆدێلەکەش کەردەیی کریان\nئا مۆدێڵە کە ڕابەر ئۆجالان باسش مەکەرۆنە و بە چارەسەریش مزانۆنە، ئارۆ جە رۆژئاواو کوردستانی یاگێ وێش گێرتێنە و وەڵامگۆ بیەن. بە جۆرێ کە بە بێ ئانەی کە کەس جە کەسی و گەل جەگەلی تەری و ئاین و مەزهەب و جە ئەوی تەری باڵادەست ببۆنە یان بسریۆوەو پەراوێز بوزیۆنە، پێوەرە جە سایەو سیستمێ دیموکراتیکیەنە ئازادانە و ئاشتیانە گلێرێ ببانێ وە بژیوانێ. جە ئارۆنە عەرەب، کورد، ئەرمەنی، ئاسووری، تورکومان، مسلمان و ئێزیدی جە ڕۆژئاوانە پێوەرە ژیوای بەسەرمەبەرانێ.\nهیشتای ئەنەیاوای قوڵ جە ڕابەر ئۆجالان-ی دروست نەبیەن\nسەرەڕاو ئانەیە کە نمونێ وەرچەمێ جە چارەسەریەکێ ڕابەر ئۆجالان- ی هەنێ، بەڵام دیسانەوە و هیشتای ئەنەیاوای قوڵ جە ڕابەر ئۆجالان-ی و چارەسەریەکانیش دلێ گێرگەیەنە دروست نەبیەن. بڕێ جارێ وتارێ و ئاوازێ سەرۆک ئۆجالان-ی پەیغەمبەرانێنێ و بڕی جارێ زانستیێنێ، فرە کەسێ جەئانەیە نمەیاوانێنەو مواچانێ: "ئانە چ جۆرە شێوازێوەن کە؟سەرۆک بەکاماوەرۆنە؟". بێگومان ئانە مەگێڵۆنەوە پەی ئا عەردنگاری (جوگرافیا)یەکە سەرۆک دلێشەنە جە ئەڎێ بیەن ک ئورفان. جیا جە ئانەیە سەرۆک مەتاوانش ڕوانە وانای و ئەوەوانی و شەیکەردەیی پەی گلێرگەی، چارەسەی خوڵقنۆنە و بیاوۆنەبە هونەرو وتاردای و دەربازکەردەی فرێوە جە ویر و فەلسەفە و ئاینەکان.\nپنەوازی بە کۆشیای پەی وێ ڕزگارکەردەی جە سیستمو سەردەستی هەن\nڕابەر ئاپۆ سورەن سەرو ئانەیە کە: "مشیۆم خەڵکی جە کۆمەڵگانە بکۆشیۆنە پەی ئانەیە کە جە سیستموو سەردەستی وێش رزگار بکەرۆن. بێگۆمان ڕابەر ئاپۆ ڕاو و ڕێبازو یوای بە ئانەیە و یوای بە چارەسەری و رزگاری جە گرفتەکان سیستمیش بە وردی و فراوانی باسێ کەردێنێ کە بریتیێنێ جە: "وێرێکوستەی، بەشداری گەلی، وەڵێوستەی خەباتی ئابووری کۆمیناڵ و هەرەوەزی، پەنەیاونای و وشیاری کۆمەڵایەتی، رێکوستەی ژیوای ڕوانەی".\nڕابەر ئاپۆ مۆدێلو ژیوای ئازادیش دەسنیشان کەردەن و پەی یاوای بە مۆدێلەکەی جەختش جە پەنەوازی بەشداری گەلی جە خەباتی کەردەنەوە. بە تایبەتی ژەنی و لامێ (جەوانێ)ش بە کۆڵەکێ ئا بەشداریەیە و سەرکەوتەی مۆدێلەکەی دەستنیشانێ کەردێنێ کە مشیۆم کارا ئەرک جەئەستۆ بگێرانێ.\nئۆجالان ئەرکش پەی گرد کەس و لایێ دیاری کەردەن\nڕابەر ئاپۆ جە سیستمو دیموکراتیکو وێشەنە هەرمانە و ئەرکش پەی گرد کەس و لایێ دیاری کەردەن و کەسش جەبەروو سیستمەکەیشەوە نەئاستەنەوە و جە سیستمەکەسەنە کەسیچ جە کەسی تەری سەرتەر نیەن. چینوو کاریگەرانی، مامۆستێ ، ژەنی، رووناکویرێ زارۆڵێ و پیرێ و جەوانێ، جە سیستم و مۆدێلەکەشەنە یاگێ مەگێرانێ و متاوانێ هامتەریب چەنی چارەسەری و نەخشە ڕاکانو وێش، ئاڎێچی بەشدارێ ببانێ جە؟خوڵقنای چارەسەری گرفتەکانو وەرکەوتوو کوردستانی و بەشەکانو تەرو ئێرانی و هەرێمەکەی کە دەرنجام کۆمەگەو ئێرانیچ دلێشەنە، دیموکراتیزە کەردەی کۆمەڵگاکاش شۆنیەرە بەیۆنە.\nپەی کەردەیی کەردەیی فەلسەفەکەیش مشیۆم ئۆجالان ئازاد بکریۆنە\nپەی ئانەیە کە ویر و فەلسەفە و نەخشەڕێ چارەسەریڕابەر ئۆجالان-ی بوزمێ چوارچێوەی کەردەیی، پنەوازەن ڕابەرو ئا فەلسەفەیە، ئەرەمەرزنەرو ئا سیستمەیە کە سەرۆک ئاپۆن، ئازاد بکریۆن. ئاڎ نزیک بە ٢١ ساڵێن جە لاو هێزە دەسەڵاتدارە جیهانی و هەرێمیەکانەوە ئەڕفانیان و بەدیل گیریان و جە ئێمرالی جە بارودۆخێوی فرە سەخت و گۆشەگیرکەردەیەنە زیندانی کریان.\nبە ئی شێوازە گەرکشانە جە کەسایەتی ڕابەر ئاپۆ-ینە گەلو کوردی گۆشەگیر بکەرانێ و جە یاوای بە مافە سەرەتایەکانش بێبەشش بکەران. هەر پەوچی وەڵێ گرد چێوێنە مشیۆم گۆشەگیری ڕابەر ئاپۆی بەدمایی بوەرمێنە و شۆنیشەرە ئازادش بکەرمێنە، تاوەکو بتاوامێ جە کوردستانێوی ئازادەنە بە ڕابەریێوی ئازاد، ژیوایێوی یەکسان و مانادار پەی گەلەکەیمان و گەلانی تەری بخوڵقنمێنە.


تا پێکوتە دەگاتە ئێرە، تەنیا دوور بوونتان لە ئازیزانتان ئێوە و ئەوان دەپارێزێت\nبە داخەوە، رۆژانە لێرە و لەوێ هاوڵاتیان گیان لەدەست دەدەن، ئەمە رووداوێکی ناخۆشە، لەوەش ناخۆشتر ئەوەیە دەکرا و دەکرێت رێگری لێ بکەین.\nنابێت هەوڵمان بۆ خۆپارێزی و پاراستنی کەسە بەتەمەن و ئازیزەکانمان تۆسقاڵێک کەموکورتی تیا بکەوێت.\nدوورکەوتنەوەی کۆمەڵایەتی لە سەرەتاییترین واتای خۆی بریتیە لە کۆنەبوونەوە و تێکەڵ نەبوون لەگەڵ ئەندامی خێزانێکی تر یان چەند کەسێکی تر کە لەگەڵیان بەیەکەوە ناژین. واتا ئەمە ئەوە دەگەیەنێت خزم و دۆست و برادر لە دەرەوەی بازنەی خێزانین نابێت بەهیچ شێوەیەک لە ژێر یەک خانوو دا لەگەڵیان کۆ ببیتەوە.\nپرسیارە فەلسەفیە گەوهەریەکە ئەوەیە، ئایا کۆمەڵگەی کوردی و رۆژهەڵاتی بە ڕاست کۆمەڵایەتی و خۆشەویستی تیادایە، یانیش کێشە مەزنەکە تەرک نەکردن و نەزانی و زاڵ نەبوونە بەسەر خو و راهاتنە کۆمەڵایەتیەکان؟ ئایا کۆمەڵگەی ئێمە بە ڕاست زیاتر رەواڵەتیە نیە؟ ئینجا لەوە قوڵتر بڕوانن، بە ڕاستی ئێمە لە چ ئاستێکی گەشەی بە کۆمەڵ بوونیان؛ کۆمەڵ بەو واتا کۆمەڵایەتی و زانستیەی بەرژوەندی یەکتریمان بوێت و وەک یەک پێکهاتەی زیندوو و ژیاریی بژین!؟\nرۆژانە کەسانی نزیک و خۆشەویستان لەدەست دەدەین، ئەو لەدەستدانەی دەکرا و دەکرێت ڕێگەی لێبگیردرایە و ڕێگەی لێ بگیرێت. چارەسەر چیە؟ تەنیا دوور کەوتنەوە. کارێکت هەیە؟ بەو پەڕی ئاگایی و هۆشیاریی زیرەکانە ئەنجامی بدە و خۆت بپارێزە لەبەر ئەو کەسانەی لە نێو خێزانەکەتدا لەگەڵت دەژین.\nلە سەرەتای سەرهەڵدانی پەتاکە، هەمووان دەزانن و راگەیاندنەکان و شارەزایان و پەروەردەیی و ئەکادیمیەکانیش کەم یان زۆر روونیان کردەوە کە: مرۆڤی بەتەمەن، نەخۆشی درێژخایەن، ئەوانەی تر کە بەرگری جەستەیان لاوازە بەهۆی کەمی پێکهاتە پێویستەکان و ئەو نەخۆشانەشی بەدەستی هەستیارییەوە دەناڵێنن ئەگەری مردنیان زیاترە. بە داخەوە، لێرە، بەناوی خۆشەویستی و لە نەزانیی، خەڵکی ئێمە خۆشەویستانیان تووش دەکەن و دەبنە هۆکاری نەخۆش کەوتن و مردنیان!\nلە کۆمەڵگەیەکی نمونەیی بەڵام پڕ کێشەی (لە ڕووی چڕی و زۆری دانیشتوان و کێشەی دەرەکی) وەکو کۆمەڵگەی تایوان، تواندراوە بە باشترین شێوە مامەڵە لەگەڵ کۆڤید ١٩ بکرێت؛ قوربانی ئەو دوورگە ٢٣ ملیۆن هاوڵاتیە لە ١٠ دانە هاوڵاتی کەمترن و تووشبووانیشیان (-٥٠٠ هاوڵاتی) کەمتر لە ژمارەی دانیشتوانی گوندێکی خۆمانن! بۆ تایوان سەردەکەوێت؟ چونکە زۆرینەی هەرە زۆری هاوڵاتیانیان پابەندی تەواویی ڕێکارە زانستی و تەندروستیەکانن، تێکەڵبوونی کۆمەڵایەتی و بۆنەی کۆمەڵایەتی بە ئەستەم دەبیندرێت و رێگە پێدراویش نیە، بەتەمەن و نەخۆشەکانیشیان بە هیچ شێوەیەک سەردان ناکرێن! واتا تایوان یەک ساڵە تەواو پێچەوانەی کۆمەڵگەی ئێمە مامەڵە دەکات. ئینجا بەراوردکاری تایوان وەک پێکهاتەیەکی سیاسی لەگەڵ هەرێمی کوردستان بێت، عێراق یان ئێران یان تورکیا بەراورد بکەن بزانن ئەوان لە کوێی هەڕەمی پێشکەوتنی زانست و زانیارین؟!\nلە زۆربەی کۆمەڵگەکان، گەنجان بەو پەڕی بەرپرسیاریەتیەوە ئازیزە بەتەمەن و نەخۆشەکانیان دەپارێزن، لە زۆربەی وڵاتەکان چەند مانگێکە دایک و باوک و هاوڕێ نەخۆشەکانیان نەبینیوە. لە کاتی بیرکردنیان سەردانیان دەکەن و لەو دیو دیواری شووشەیی یەکتر دەبینن یان لە ڕێگەی بەرگ و دیواری پلاستیکی یەکتر لەباوەش دەگرن!\nلێرە لۆمەی بەتەمەن و نەخۆشەکان ناکرێت، بەڵام سەدا سەد لۆمەی گەنجان دەکرێت. شکستی کۆمەڵگەی ئێمە بۆ رووبەڕووبوونەوەی کۆڤید ١٩ و نەپاراستنی بەتەمەن و نەخۆشەکانمان بە پلە یەک شکستی گەنجە بەناو خوێندەوارەکانمانە، ئەو گەنجەی ناتوانێت بەسەر هەوەس و ئارەزوو و خولیا و نەریتەکانی ڕۆژانەی زاڵ بێت (گشتگیری کردن نەبێت).\nزۆریش بەداخەوە، لە وەزارەتە پەیوەست و دامەزراوە حکومی و ئەکادیمیەکانیش وەکو پێویست رێنمایی گشتی ناکەن. ئەوان تەنیا بە ڕووکەش باس لە دوورکەوتنەوە دەکەن، واتا ڕێنماییەکانی وڵاتانی دیکە وەردەگرن، نەک قوڵببنەوە لەوەی ئاخۆ کێشە و بەربەستەکانی کۆمەڵگەی کوردستان چین؟ بەداخەوە، زۆربەی رێنماییەکانیان نەریتی و گشتین، نەک ورد و ڕوون و زەق و ڕاشکاو!\nنەگبەتیەکی دیکەی کۆمەڵگەی ئێمە لالوتی و ناپابەندیی و یاساشکێنی راگەیاندنی بیندراوی ئاسمانی و نێوخۆی کوردیە. بە پلان رۆژانە تەماشایان دەکەم، لە بەرنامە کۆمەڵایەتیەکانیان و وەرگرتنی میوان و مامەڵەکردنیان زۆر سەرەتاییانە و نا پیشەییانە مامەڵە دەکەن! پەیامنێر لەسەر دەمامک قسەی کردووە و خۆی دەمامکی نەبەستووە، میوان لە تەنیشت یەکتر ڕیز دەکرێن، وەک بڵێیت پێکوتەیان وەرگرتبێت. ئینجا ئەگەر راگەیاندن وا مامەڵە بکەن دەبێت گشتی هەژار و نەخوێندەوار، یان خوێندەواری بەلاڕێدابراو چۆن مامەڵە بکات؟ چۆن گومانێکی ناژیرانە و سەرەتایی بۆ بوونی ڤایرۆسێکی وەها بکوژ نەکات؟\nئایینیش رێنمایی خۆپارێزی دەکات، بەڵام ئایینییەکان خۆیان (هەموویان نا) ئەوە جێبەجێ ناکەن، لە کەسایەتی ئایینیە ناسراوەکان تا خوارەوە، ناپابەندن سەردان و گەشتیان بەردەوامە و لە بۆنەکان و پرسە کۆمەڵایەتییەکان بەشدارن! پاساوی قەدەر ئایینیە و ڕەنگە بە تێگەیشتنی لاسارانەی بێ خۆپارێزی لە کۆمەڵگە بوهتانێکی مەزنیش بێت بە ئایین خۆی.\nبە پێی ئامارەکانی وەزارەتی تەندروستی خۆی، رێژەی گیانلەدەستدان و تووشبوون لە هەرێمی کوردستان (لە عێراق و ناوچەکە وەها یان خراپتریش) بەرزە، واتا ئێمە لە بەرگەنەگرترین مرۆڤەکانین لە تەک لاتینی و رەشپێستەکان، چونکە نە خەڵک خۆیان دەپارێزن، نە دەچنە نەخۆشخانە، واتا بەشێکی بەرچاو هەر لە ماڵەوە گیان لەدەست دەدەن!\nبە کورتی، بەهۆی دۆزینەوەی چەند پێکوتەیەک هیوایەکی زۆر هەیە، بەڵام نابێت هەوڵمان بۆ خۆپارێزی و پاراستنی کەسە بەتەمەن و ئازیزەکانمان تۆسقاڵێک کەموکورتی تیا بکەوێت. نابێت نمونەی خۆپەرستی چاکبوونەوەی ئاسانی ئەوم و ئەو وەک نمونەی گشتی وەربگرین، چونکە زانست دەمێکە دەڵێت هەندێک کەس هەیە رەنگە تووش نەبن، یان بە کەمیی و بە سووکی تووش ببن؛ ئەوان پێوەر نین بۆ هەڵسەنگاندنی گشتی، ناشبێت ئەوان خۆپەرستانە لالوت بن لە دەمامک بەستن و پاراستنی ئەوانی تر. پێکوتەکان جیاوازن، کەی دەگەن و چۆن کاتی دەوێت، لەو ماوەیە وەکو خەڵکی تایوان بژین؛ لە یەکتری دوور بکەونەوە و ترسی ناوێت، بە تایبەت نەترسانێک هەڵێنجراوی ئاستی ئاگایی و هۆشیاری خۆپارێزی و پاراستنی گشتی بێت.\nلەو ماوەیە و تا وەرزی گەرما، کردنەوەی قوتابخانەکان (بە تایبەت پۆلی یەک و دوو) گەورەترین بێ پلانی و شکستی کارگێڕیە، تەنانەت زانکۆکانیش دەبێت تا بۆیان بلوێت (بە تایبەت لە وەرزی سەرما کە پێشووتر هۆشداریم لەبارەوە دابوو) بە شێوازی لە دوورەوە و لە ڕێگەی سەرهێڵ و ئێلیکترۆنی خوێندن بکەن! دەبێت هەموومان لە دووری یەکتر یەکگرتوو بین و لە هەموو بەریەککەوتنێکی نزیک دوور بکەوینەوە. هاوشێوەی کەنەداش حکومەت خۆی ڕێنمایی بدات کە ئێستا کاتی ئەوەیە تەنیا پێداویستی خۆراکیی و زۆر پێویست بکڕدرێت و بەرپرسیارانە مامەڵە بکرێت، بە تایبەت کە دەبینین کۆمەڵگە خۆی درکی بە دەرهاویشتە ئابوری و سیاسیەکانی پەتاکە نەکردووە!


پێشبینی دەکرێت هواوەی مۆبایلی نۆڤا ٣ ڕابگەیەنێت – کەی ئای تی ئێن\nپێشبینی دەکرێت هواوەی مۆبایلی نۆڤا ٣ ڕابگەیەنێت\nزنجیرەی نۆڤا(Nova) یەکێکە لە پڕ فرۆشترین زنجیرەی کۆمپانیای هواوی، لە پاش دەرچوونی دوونەوە لەو زنجیرەیە، بەپێی نوێترین زانیارییەکان بێت کۆمپانیای هواوەی بە نیازە لە مانگی داهاتوو ئاشنامان بکات بە سێیەمین نەوەی ئەو زنجیرەیە.\nهواوەی نۆڤا ٣ پێشبینی دەکرێت لە ڕووی دیزاینی لاشە و هەندێک تایبەتمەندیەوە هاوشێوەی Huwaei Honor 7X بێت، وا بڕیارە هواوی نۆڤا ٣ کامێرا و پڕۆسێسەرەکەی زیاتر گەشەی پێدرابێت لەچاو چیپ و کامێراکانی Huwaei Honor 7Xـدا.\nپێشبینی دەکرێت ڕامی مۆبایلەکە ٣ گێگابایت بێت لەگەڵ هەبوونی ٣٢ گێگابایت بۆ بیرگەی ناوەکیەکەی، پڕۆسێسەری مۆبایلە کیرین ٦٧٠ دەبێت کە خاوەنی ٦ ناوکی بەهێزە، پڕۆسێسەری گرافیکی مۆبایلەکەش لە جۆری Mali-G72 کە یەکێکە لە نوێترین و بەهێزترین جۆرەکانی پڕۆسێسەری گرافیکی (مالی) لەم ساڵدا، وا چاوەڕوان دەکرێت توانستی پاتری مۆبایلەکە ٣٣٤٠ ملی/کاتژمێرێک بێت، دەرچەی بارگاویی کەرەوەی مۆبایلەکەش لە جۆری microUSB 2.0 دەبێت، و بستۆکی مۆبایلەکەش لە جۆری جاک ٣.٥ ملی مەتری دەبێت.\nکامێرای دواوە و پێشەوەی مۆبایلەکە دوانە هاوێنە دەبێن، واتە بە کۆی گشتی کامێراکانی مۆبایلەکە خاوەنی ٤ کامێرا دەبێت، کامێراکانی دواوەی مۆبایلەکە بە فراوانی ٢٠ مێگاپێکسڵ بە ١٦ مێگاپێکسڵ، کامێرای پێشەوەی مۆبایلەکەش ٢٠ مێگاپێکسڵ بە ٢ مێگاپێکسڵ دەبێت.\nوابڕیارە ئەم مۆبایلە لە دوای نمایشی کردنی لە مانگی داهاتوودا، بە نرخی ٣٥٠ یۆرۆ بکەوێتە بازاڕەکانی جیهانەوە.\nتاگەکان huawei Nova 3 هواوەی


عەبدوالستار مەجید: كابینەی ئێستا تەنیا رسومات و بارگرانی بۆ سەرخەڵك زیاد كردووە\nكورد له شه‌ڕه‌كانى كازمى پاڵپشتى ده‌بێ یان بینه‌رى ؟\nسوده سه‌ڕسووڕهێنه‌ره‌كانى زه‌نجه‌بیل چییه؟\nهۆزه‌كانى باشوورى عێراق شكست به ئۆپراسیۆنێكى دژه تیرۆر ده‌هێنن\nگەمارۆکان ئێران بەرەو داڕمان دەبا\nشاندى هه‌رێم بڕگه‌یه‌كى تر بۆ دانوستاندنه‌كانى له‌گه‌ڵ به‌غدا زیاد ده‌كات\nناوه‌ڕۆكى كۆبوونه‌وه‌كه‌ى سه‌رۆكى حكوومه‌تى هه‌رێم و جیمس جیفرى\nراپۆرتێكى مۆنیتۆر: 67 % عێراقییه‌كان وازیان له نوێژى به كۆمه‌ڵ هێناوه\nکورد بۆ هەڵبژاردن چ بژاردەیەکی لەبەردەمە؟\nسه‌رۆكى هه‌رێمى كوردستان: كێشه‌كانى هه‌ولێر و به‌غدا ته‌نیا بابه‌تى مووچه و بودجه نییه\nبه 10 خواردن چاره‌سه‌رى 10 نه‌خۆشى بكه\nYou are at:Home»تەوەر»هەواڵ»تایبه‌ت»عەبدوالستار مەجید: كابینەی ئێستا تەنیا رسومات و بارگرانی بۆ سەرخەڵك زیاد كردووە\nBy nuche.net on\t 2020/02/11 تایبه‌ت, تەوەری نوچەنێت, گرنگ\nبەهرە حەمەڕەش و شلێرسەعید\nعەبدولستار مەجید، لە کابینەی هەشت وەزیری کشتوکاڵ بوو. ئێستا ئەندامی پەرلەمانی کوردستانە لەوێ سەرۆکی لیژنەی کشتوکاڵ و ئاودێرییە. لەساڵی ١٩٨٧ بووەتە پێشمەرگە. دوای گەڕانەوەی خوێندنی زانکۆی تەواوکردووە. ئەندامی مەکتەبی سیاسی کۆمەڵی ئیسلامی کوردستانە. لەدیمانەیەکی نوچەنێت، بە پشت بەستن بە ئەزمونی خۆی لە کاری حکومەت و پەرلەمان وەڵامی چەند پرسیارێک دەداتەوە.\nنوچە: بەڕێزتان لە دووسەردەمی جیاواز لەبەرەی ئۆپۆزسیۆن کارتان کردووە. لەکابینەی ٨لە حکومەت بوون، ئێستا لە پەرلەمانی. جیاوازی كاری ئۆپۆزسیۆن لە كابینەكانی پێشو و لە ئێستا دا چۆن دەبینی؟\nعەبدولستار مەجید : ئۆ پزسیۆن بوون حاڵەتێكی ئاساییە، لە هەمو وڵاتان دوای\nهەڵبژاردن ئەو لیست و قەوارەی كە زۆرتر ین دەنگ دێنێ جا چ خۆی حكومەت پێك دەهێنێ، یان بەهاوبەشی لەگەڵ لیست و قەوارەكانی دیكە بەپێی ڕێكکەوتن ، حكومەت پێك دەهێنێت. پێموایە ئاساییە ئەوەی بیەوێت دەسەڵات بگرێتە دەست یان بەشێكی هاوكار و كاریگەربێت لەدەسەڵات.\nئێمە لەكابینەی ٧ ئۆپۆزسیۆن بوین و پێمان باشبوو ئۆپزسیۆن بین، لە كابینەی ٨ بریارماندا بەشداری حكومەت بكەین ت٩-١١-٢٠١٨، بەشداربوین خۆی دەبوایە لەوكاتەدا هەڵیژاردن كرابایە، چونكەحكومەت بووە كار بەڕێكەر، لەبەر بارو دۆخی ئەوكاتی هەرێم ئێمە بەیاننامەیەكمان دەركرد لەگەڵ هەر دوو حزبی یەکگرتوو گۆڕان بەیاننامەیەكی هاوبەشمان دەركرد. داوا لەحكومەت کرا كە ئەم بارو دۆخە نا ئاساییە و هاوڵاتیان بە بارو دۆخێكی ناخۆشدا تێدەپەڕن، ئێمە داوامانكرد بەخۆیاندابچینەوە و حكومەتێكی كاتی بكرێت و هەڵبژاردن لە كاتێكی دیاری كراودا ئەنجام بکرێت کە دیارە نەكرا ، ئێمەش ئەو سێ حیزبە ڕێككەوتین کە لە حكومەت بكشێینەوە بۆیە ئۆپۆزسیۆن پێویستە.\nبیرمان بێت ریفراندۆم زیانی زۆری لێداین و كێشەی بۆ كوردستان دروستكرد و هەمومان باجەكەمان دا، لەم ڕۆژانە كۆبونەوەمان لەسەر پارەی جوتیاران کرد، بەمنیان گوت تۆ ئەو كات وەزیربوی بۆچ ئەوكات ئەو پارەی جوتیارانت وەرنەگرت ؟ گوتم ئەوكات بارو دۆخ لەگەڵ عێراق زۆرخراپ بوو. نەمان دەتوانی باسی ئەوشتانە بكەین لە ٢٠١٤ تا ٢٠١٨ش ، عیرَاق دەی ویست ئەو قەوارەی هەشمانە نەمێنێ، ئێستا جیایە كە جادەكە تەخت بووە بۆ ڕۆشتن بۆیە كە باسی شتەكان دەكرێت دەبێ ئاگامان لە بارو دۆخی ئەوكات هەبێ.\nنوچە: پەیوەندی نێوان حكومەت و پەرلەمان چۆن هەڵدەسەنگێنی ، پێتوایە پەیوەندییەكە ئەكتیڤە؟\nعەبدولستان مەجید : پێموایە دامەزراوەی پەرلەمان دامەزراوەیەكی جیاوازە لەگەڵ حكومەت، حكومەت دامەزراوەیەكی جێبەجێكردنە، بە پێی ئەو سایانەی هەیە پەیوەندی نێوانیان پێویستە بەڵام بەڕای من نابێ پەرلەمان ببێتە دەستكەلای حكومەت، واتە حكومەت چۆنی بوێت ئاوا پەرلەمان بسوڕێنێت. دەبێ پەرلەمان ببێتە چاودێر بەسەر حكومەتەوە، بۆیە ئەگەر باسی چاودێری بكەم لاوازە. باسی یاسا دەركردن و لیپرسینەوە لە حكومەت لاوازە. لەڕووی پەیڕەوی ناوخۆ پەرلەمان، بەرزترین دەسەڵاتی یاسادانانی هەیە و مەرجەعی سیاسی هەرێمی كوردستانە، بەڵام نەی توانیوە ببێتە ئەو مەرجەعە چونكە یەكێك لە بابەتە سیاسییەكان پەیوەندیی نێوان حكومەتی هەرێم و بەغدایە، وەفدێكی دانوستانکار پێكهێنراوە و كۆمەڵێك گفتو گۆ كراوە ، بەڵام تا ئەو دوایەی ئێمە داوامانكردوە ، وەفدی دانوستكار نەهاتونە پەرلەمان بڵێن: لەگەڵ حكومەت لە گفتو گۆ گەیشتوینە ئەو ئاستە ، رۆژێک هاتنە پەرلەمان گوایە بۆ ئەم مەبەستە، پەخشی راستەوخۆشیان راگرت گوتیان، شتی تایبەت باس دەکرێت بەڵام هیچی نوێ نەبوو، ئەوکاتە پێمگوتن، ئەوەی گوترا هەرئەوەبوو کە لە ڕاگەیاندنەكان بیستومانە، نابێ پەرلەمان وەك خەڵك لە ڕاگەیاندنەكانەوە ببیستێت کە لەگەڵ عێراق لە چ قۆانغێکی گفتوگۆدان. بۆیە دامەزراوەی پەرلەمان لاوازە ، بۆیە دەبێ سەرۆكایەتی پەرلەمان بەخۆی دا بچێتەوە لە چاودێریكردن و یاسادانان و بوون بە مەرجەعی سیاسی.\nنوچە: هۆكاری ئەو لاوازییەی پەرلەمان بۆچ دەگەڕێتەوە، پێتوایە بەهۆی دەستەی سەرۆكایەتییەوەیە ، یان فراكسیۆن و پەرلەمانەكانە ، یان موراعاتی دۆخەكە دەكرێت ؟\nعەبدولستان مەجید : بەهۆی ئەوەی لە ڕابردوو پەرلەمان لەكار خرا بوو. دووساڵ بەهۆی هەندێ هەڵوێست ئەوكات هاتە پێش ، ئەمجارە بە بەرنامە وایان كرد پەرلەمان لە بەهای كەم بێتەوە و هێزی لێپرسینەوەی نەبێت ، بەهۆی ئەوەی لە ڕابردوو ڕویدا بینیان ئەگەر پەرلەمان كارا بێ و چاودێر بێ و بەهێزبێ لە یاسادانان و هەمواری یاساكان بكات لە بەرژەوەندی ئەواندا دانییە بۆیە لەبەهای پەرلەمان كەمكرایەوە.\nنوچە: لە ئێستادا ڕۆڵی ئۆپۆزسیۆنت بەدڵە؟\nعەبدولستان مەجید : نەخێر. دەبێ ئۆپۆزسیۆن كاراتر بێ. من تەنها مەبەستم خۆمان نییە بەگشتی دەڵێم، دەبێ چاودێركاری حكومەت بکات. وەزیرەكان بانگهێشتی ناو پەرلەمان بکات و پەیوەندی باشی لەگەڵ هاوڵاتیان هەبێت و داواكارییەكانیان بگەیەنرێت ، ببێتە پردی پەیوەندی لەنێوان خەلًك و پەرلەمان، بەردەوام هەوڵی ئەوەمان داوە، و لەخولی ڕابردوو٢٢ پڕۆژە یاسای جیاوازمان لەبواری جیاجیادا پێشکەشکرد، کە پەیوەندیی بە ژیان و گوزەرانی خەڵكەوە هەبوو لە بواری كۆمەڵایەتی و ژینگە و قوتابیان وخانمان …،٨ لەم پڕۆژانە خوێندنەوەی یەكەمی بۆ كراوە ، بەڵام بەشێوەیەکی گشتی دەبو ئۆپۆزسیۆن لەیەك بازنەدا كۆببنەوە.“\nنوچە: جاران لە ناو ئۆپۆزسیۆن یەکگرتن هەبوو ، بەیەك تیم كاریان دەكرد ئایا ئێستا ئەوە هەیە؟\nعەبدوالستار مجید : ئەو یەکگرتنەی جاران نییە بەڵام هەما هەنگیمان هەیە. باسیشمان کردووە کە چوار چێوەکی هاوبەشمان هەبێ هێشتا نەکراوە. لەگەڵ ئەوەشدا لە کاتی پێشهاتە هەستیارەکان ڕاوێژ بەیەکتر دەکەین.هیوادارم قۆناغێک بەرەو پێش بچین.\nشتێک هەیە دەبێت بیزانین ئەویش ئەوەیە، کە بەشێکی زۆر لە کۆمەڵگەی ئێمە ئۆپۆزسیۆنە، واتە ئۆپۆزسیۆن تەنیا حزبەکان نین، ئەو دەنگەی دەسەڵات هێنای لە هەڵبژاردن دەنگی ڕاستەقینە نییە، بەڵکو دەنگی تەزویر و ساختەیە. ئەوەی ناڕازی بوو دەنگی نەداوە یان دەنگی بەئۆ پۆزسیۆن داوە و چاوەڕێیە ئۆ پۆزسیۆن کاری بۆ بکات و هەڵوێستی هەبێت، یەک لە باری خۆمان هەوڵمان داوە لە ئاستی خواستی هاوڵاتیان بین.\nنوچە: پێشتر ئاماژەت پێكرد کە لە بارو دۆخێكی ناخۆش بوی بەوەزیر، ئەدای كاری حكومەتی ئەوكات و ئێستا چۆن دەبینی ؟\nعەبدوالستار مجید: پێموایە ئەو بارو دۆخەی كابینەی ٨ پێدا تێپەڕی، بە بەراورد لەگەڵ ئێستا كابینەی ٨ باشتربوو چونكە بەرەو ڕوی كۆمەڵێك تەحدیات بۆوە ، لەكاتێك شەڕی داعش و دوای ئەوە بڕینی بەشە بودجەی هەرێم ، لەم ڕوەوە هەرچەندە لەوەیە گلەیمان بێتە سەر بەڵام دەبوایە نەوت ڕادەستی حكومەتی عێراق كرابایە.\nكێشەیەكی دیكە ئەوەبوو کە نرخی نەوت زۆر دابەزیبو تا ٢٧ دۆلار، پەیوەندییەكان بەتەواوی تێكچوو بەهۆی ڕیفراندۆم لەگەڵ عێراق و وڵاتەكانی دیكەش، بۆیە خۆڕاگری لەبەرامبەر ئەو تەحدیاتانە خۆی سەركەوتنە.\nسەبارەت بە حكومەتی ئێستا، تا ئێستا هیچمان نەدیوە بەرچاو بێت لە ژیانی خەڵك لە موچە و خانەنشینی لە مافی سەرەتایی هەلی كارو دامەزراند ، واتە شتێکی جیاوازمان نەدیوە، ئەوەی بینیومانە و كراوە، باج و ڕوسوماتی زۆر خراوەتە سەر خەڵك، وەك رسوماتی هاتوچۆ ستاندنی پارە لە خەڵك بۆ خۆڵ و خاشاك، تا عەریزە نوسیش گران بووە، بەبەڵگەوە ببینە باج لە سەر خاڵی سنورییەكان چەند زیادی كردووەو بۆتە هۆی ئەوەی بە قاچاغ شت بێنن . هەروەها بە بەڵگەوە هەیە کە رێژەی هاتنی شتومەک لە خاڵەسنورییەکان بە قاچاخ زیاد بووە. هەیە بۆئەوەی باج نەدات، واستەی كردوە لە سنور ئاو دیوبێت بەبار هێلكە دێت بێ ئەوەی باج بدرێت لەكاتێكدا خۆی هەر هاتنی قەدەغەیە، تا بەرهەمی خۆماڵی گرنگی پێ بدرێت، ئەوەی لە سنورەكان هەیە كارەساتەو گەندەڵی زیادی كردوە.\nنوچە : تا چەند پێویستە وەزیر بە بێ گەڕانەوە بۆ ئەنجومەنی وەزیران، دەسەڵاتی خۆی بەكاربێنێ ؟ ئایا وەزیر دەتوانێ بەسەر ڕێگرییەكاندا زاڵ بێت ؟\nعەبدولستار مەجید: بەڕای من دەبێ وەزیر دەستكراوە بێت نەترسێت و دەسەڵاتی خۆی بەكاربێنی، چونكە دەسەڵاتی زۆرە . و پێموایە وەزیر ئەگەر سەركەوتونەبێ دوو هۆكاری هەیە یان خۆی لاواز وبێ دەسەڵاتە دەبێ دەست لەكار بكێشتەوە، یان دەبێ حیزبەكەی كەسێكی دی لە جێ ئەو دابنێ یان ڕیگری لێ بكرێت، من گوتومە ئەگەر ڕیگریم لێ بكرێت من بۆ ڕای گشتی ڕای دەگەیەنم و دەڵێم، بەهۆی ئەو ڕێگرییە دەست لەكار دەكێشمەوە.\nلە وەزارەتی ئێمە ئەوکات کێشەیەک هەبوو، کەسێک هەبوو کاری خۆی نەدەکرد و بە٦مانگ وەڵامی ئیش و کاری نەدەدایەوە. بۆیە بەکاک نێچیرڤانم گوت: کەسێکی ئاواهەیە. ئەویش گوتی: دەڵێن ئەوە ئیشكەرە و دڵسۆزە. خۆی کاتی خانەنشینکردنی هاتبوو. گوتم كاكە گەر بەتەمان ساڵێكی دیكەی بۆ درێژبكەنەوە من بەجێی دێڵم بۆ ئەو. ئەویش گوتی: واتە تا ئەو ڕادەیە؟ گوتم بەڵێ من وەزارەتی كشتوكاڵتان دەدەمەوە شارەوانیمان بدەنێ دوای ئەوە ئەو پیاوە خانەنشین ك.را\nنوچە : دەسەڵاتی دارایی وەزیرەكان، دراوەتە وەزارەتی دارایی، لایەنی باش و خراپی ئەم بڕیارە چییە ؟\nعەبدولستار مەجید : من ئەوە بەهەڵەی دەزانم. بەڕای من ئەوە دیكتاتۆریەتە باش نییە. باشترین ڕێگە چارە بۆ ئەوە ، هاتنی پڕۆژەیاسای بودجەیە بۆ پەرلەمان، دەبوایەحكومەت لە مانگی (١٠-٢٠١٩) بیهێنایە بەڵام تا ئێستا نەهاتووەو پەرلەمانیش لێی نەپرسیوەتەوە. هیچ ڵێپێچینەوەیەکیش بۆئەم مەبەستە نەكراوە.\nبیانویان ئەوەیە کە گوایە هێشتا بەشە بودجەی عێراق نەهاتووە، بەڵام تا ئێستا هەرێم بەڕێكی بەشە بودجەی خۆی لە عیراق وەرگرتووە. دەبێ هەر وەزارەتێك بودجەی تشغیلی خۆی دیار بێت، بێجگە لەموچەی خۆی و دەبێ لەپەرلەمان ئەوە پەسەند بكرێت، بۆنمونە وەزارەتی پەروەردە، وەزارەتی كشتوكاڵ و خوێندنی باڵا و دەبێ بودجەیان دیاربێت؟ بەڵام تا پڕۆژە یاسای بودجە نەبێت، زیاتر دەرفەت بۆ حکومەت دەڕەخسێت کە بڕیاری نایاسایی بدات و بەم هۆیەشەوە گەندەڵی بکات.\nنوچە : کەواتە پێتوایە ستاندنەوەی دەسەڵاتی دارایی لە وەزارەتەكان، لە دەسەڵاتی حكومەت دا نیوە دەبێ پەرلەمان بیكا؟\nعەبدولستار مەجید : بەڵێ، چونكە ئەو پرسەی بە پێی پڕۆژەی بودجەی دێتە پەرلەمان و پەرلەمان بۆی دیاری كراوە دەسەڵاتی خۆی بەكار بێنێ بەڵام كە ئێستا ئەوەنییە حكومەت بڕیار دەدا هەی بێت یان نەی بێت و چۆن بەكاری بێنێت.\nنوچە: گوتت وەك وەزیر دەسەڵاتەكانت بەكار هێناوە، قەت هەبووە ببێتە هۆی ناڕەزایی سەرۆ وەزیران یان لێك عاجزبون و ساردبونەوە هەبێت؟\nعەبدولستار مەجید : نا نەبووە. سەرۆكوەزیرانی ئەوكات و وەزیرە بەڕێزەكانیش هەمیشە بۆمن پاڵ پشت بوون، بەڵام بارو دۆخ نالەبار بوو لە ناوخۆ و سەرۆكوەزیران هاوكاربوو بۆ ئیش وکار لەگەڵ وەزیرەكان و ناتوانم بڵێم هاوكارمان نەبووە.\nنوچە : گوایە جارێك بێ گەڕانەوە بۆ ئەنجومەنی وەزیران، بڕیارێكت داوە ئەو بڕیارە چیبوو چۆن بوو؟\nعەبدولستار مەجید : ئەوكات لە ٢٠١٤ پڕۆژەیەكم پێشكەش كرد، كە باج لەسەر شتی هاوردە دابنرێت. پڕۆژەکە پەسەندکرا. ئەوە یەكێك بوو لە هەنگاوە گەورەكانی وەزارەتی كشتوكاڵ ، چونكە تا ئەوكات باج نەبوو. توركیا گوتیان: باج نادەین و هاوردەكردنی مریشكی توركیش لەوكاتەدا زۆربوو. لەهەمان كات ئەنفلونزای باڵندە هەبوو، ئێمەش گوتمان مادام باج نەدەن قەدەغە ی دەكەین . ئەوكات كاک نێچیرڤان و كاك قوباد لەدەروەی وڵات بوون. دیارە ڕەجەب تەیب ئەرۆدۆغان پەیوەندی پێوە كردبوون، گوتبویان وەزارەتی كشتوكاڵ سنوری لێ داخستوین. ئەویش پەیوەندی بەمنەوە كرد منیش گوتم: ئەوان پابەند نین بە بڕیاری ئێمەو باج نادەن. كاک نێچیرڤان گوتی: باشە بابێمەوە قسە دەکەین. كەهاتەوە گوتی پێم باشە لە گەڵیان دابنیشی. هەروەها گوتیشی من ڕێزم لە بڕیارەكەی تو گرتووە و هەڵم نەوەشاندۆتەوە ، گوتم ئەگەر ئەوان داوابكەن من لەگەڵیان دادەنیشم.\nئەوان زۆربەخەمن بؤ ئابوری خۆیان. لە یەك ڕۆژدا دوو داوەت نامەم بۆهات، لەلایەن وەزیری كشتوكاڵ وەزيرى ئابوری ، چوین پێمان گوتن: ئێمە باجمان داناوە دەبێ باج بۆ هاتنی بەرهەمەکانتان بدەن، چونكە جوتیارانی ئێمە بەم شێوە زیانیان بەردەكەوێت. ئەم ڕوداوە بەمشێوەیە بوو. هیچ كێشەیەكی بۆ ئێمە دروست نەكرد ببێتە ناخۆشی یان ساردی وەك گوتت.\nنوچە: بەپێی ياسا سەرۆكى حكومەت دەیتوانى ئەو بڕیارەی ئێوە هەڵبوەشێنێتەوە. بەتایبەت کە سەرۆکوەزیران بە ئەندازیاری پەیوەندی نێوان کوردستان و تورکیا ناسراوە. بەڵام بڕیارەکەی ئێوەی هەڵنەوەشاندەوە؟\nعەبدولستار مەجید: نانەخێر بڕیارەکەی هەڵنەوەشاندەوە. بە باسی شتێکت بۆبکەم. هەمان شت لە ڕووداوی ئاو گرتنەوەی ئێران روویدا. هەستاین ئاوی دەربەندی خان و زێی بچوكیشمان كەم كردەوە و بەرمان نەدایەوە، چونکە ئەگەر ئێران ئاو بگرێتەوەبەنداوی دوكان پڕنابێتەوە. مەبەستمان نەبوو سزای عێراق بدەین بەڵام چونكە ناوەڕاست و خواروو سود لە ئاوی زێی بچوك و دەربەندی خان دەبینن، بۆ ئەوانیش سزایەك بو ، دۆخەکە ئاڵۆزبوو پەیوەندیم بە سەرۆكوەزیرانەوە كردو گوتم: ئەگەر ئاومان لێ بگرنەوە هەشتا هەزار جوتیار بێ ئاو دەبن، بەتایبەت لە پشدەر بۆیە دەبێ بڕیارێک بدەین، ئەم کێشەیە دەبێتە کێشەی هەرێمێک لەگەڵ وڵاتێکی وەک ئێران. كاک نێچیرڤان گوتی: چی باشە بیكە پشتیوانت دەبین ئێمە متمانەمان پێتە. بۆیە كە ئەو كارەم كرد گوێم نەدایە ئەوە كێیەو كێ نییە.لەهەر بڕیارێك كە داومە لێ پاشگەز نەبوومەتەوە. هەمیشە ئەنجوومەنی وەزیران پاڵپشتم بوون.\nنوچەنێت: پێتوایە لە ئێستاشدا ئەم هەماهەنگییە هەیە؟\nعەبدولستار مەجید : دەبێت ئەوە لە وەزیرەکانی بپرسی.\nنوچە : ئەوانە بۆ دابەشكردنی دەسەڵات و ڕۆڵ لەو كابینەیە دەگەڕێنیتەوە یان بە فیعلی هەماهەنگی هەبووە ؟\nعەبدولستار مەجید : بۆ هەردووكی. یەكەم وەزیر بەپێی تەعلیمات و یاساكان دەسەڵاتی زۆری هەیە و دەبێ بەكاری بێنی وەك گوتم دەبێ ئازابێ، دووەم هەماهەنگی زۆر گرنگە من هەماهەنگیم زۆر باشبوو. هەركەسێك بۆ بەرەو پێشبردنی كارەكەی كاری كرد، دەبێ سەرۆكوەزیران هاوكاری بكات وپاڵپشتی بکەن، بەڵام ئەگەر كەسێك حزبیانە مامەڵە بكات، ئەگەر خەڵکی حزبەکەی هات مامەڵەی بۆ ڕایی بكات و ئگەر كەسێكی دیكە بێ پشت گوێی بخات بەڕاستی ئەوە نابێ، من مەبەستم هیچ نییە كە دەڵێم من جیاوازی هیچ كەسێكم نەكردووە و هەركارێك گەر لە بەرژەوەندی گشتی دابوبێت جێ بەجێم كردووە، بێ ئەوەی بپرسم یان بزانم ئەو كەسە سەر بە كێیە.\nهەندێجار بەریوەبەر گۆڕدراوە.گوتویانە با فڵان دابنێن. گوتومە لیژنەمان هەیە و بەپێی سیڤی دیاریمان كردووەو بە پێی پێوەر. دوای دەرچوە سەربە دەسەڵات بووە، و زۆر جاریش كادیرو ئەندامانی حزبەكەم گلەییان لێم كردووەو گوتیانە، ئێمە چەند ساڵە زوڵمان لێكراوە دەبوایە تۆ قەرەبومان بۆبكەیتەوە، گوتومە ئەگەر منیش بەهەمان شێوازی ئەوان کاربکەم جیاوازیم چییە؟\nنوچە : بە پێی ئەزمونی تۆ، چۆن حكومەت لە ژێر هەیمەنەی حیزب دەر بهێنرێت و لێبگەڕێن حكومەت كاری خۆی بكات ؟\nعەبدولستار مەجید: گەورەترین كێشە لە هەرێمی كوردستان ئەوەیە کە حزب هەمەكارەیە. هەیمەنەی حیزبە حكومەت و پەرلەمان بەڕیوە دەبات. وەك دوكان دەیکاتەوەو دایدەخات بەكەیفی خۆی. لە هیچ وڵاتێك شتی وانییە ، خۆزگە لە هەیمەنەی حزب رزگارمان دەبوو ، حزب تا هەڵبژاردن بەر بژێری خۆی پێشكەشكرد، مافی خۆیەتی بەڵام دوای ئەوە دەبێ بكشێتەوە. تا حزب دەست لەهەمو سێكتەرەكان وەربدات و هەژمونی حیزن بەسەر دامەزاوە فەرمییەكانەوە هەبێت ، یاسا لە هەرێمی کوردستان سەروەربێت و نابێتە هەرێمێك کە کار بەبنەمایەکی تەندروست بکات.\nجیمس جیفرى: ئه‌مریكا هه‌موو هاوكارییه‌كى پێویست پێشكه‌ش به پێشمه‌رگه ده‌كات\n2020/09/22 0 جیمس جیفرى: ئه‌مریكا هه‌موو هاوكارییه‌كى پێویست پێشكه‌ش به پێشمه‌رگه ده‌كات\n2020/09/21 0 کاتی ناردنی 320 ملیارەکە ئاشکرا دەکرێت\n2020/09/21 0 سەرۆكى هەرێمى كوردستان پەیامێكى بڵاوكردەوە\n2020/09/23 0 كورد له شه‌ڕه‌كانى كازمى پاڵپشتى ده‌بێ یان بینه‌رى ؟\n2020/09/22 0 کورد بۆ هەڵبژاردن چ بژاردەیەکی لەبەردەمە؟\n2020/09/21 0 ویستى سه‌قامگیرى بۆ عێراق.. سێ وڵاتى ناكۆك له یه‌كتر نزیك ده‌كاته‌وه


نوێنەرایەتی حکومەتی هەرێمی کوردستان - تاران - سه‌رۆك نێچيرڤان بارزانى له‌گه‌ڵ لايه‌نه سياسييه‌كان كۆبووه‌وه\nرۆژی پێنجشه‌ممه 8/4/2021 به‌ڕێز نێچيرڤان بارزانى، سه‌رۆكى هه‌رێمى كوردستان له‌گه‌ڵ هێز و لايه‌نه سياسييه‌كانى هه‌رێمى كوردستان كۆبووه‌وه.\nله كۆبوونه‌وه‌كه‌دا كه به‌ڕێزان جێگرانى سه‌رۆك ئاماده‌ى بوون، بارودۆخى عێراق و ناوچه‌كه، په‌يوه‌ندييه ده‌ره‌كييه‌كانى هه‌رێمى كوردستان، سه‌ردانى سه‌رۆك نێچيرڤان بارزانى بۆ فه‌ره‌نسا، ڕۆڵى هه‌رێمى كوردستان له هاوكێشه سياسييه تازه‌كاندا، په‌يوه‌ندييه‌كانى هه‌ولێڕ ـ به‌غدا، ديالۆگى ستراتيژيى ئه‌مه‌ريكا ـ عێراق و به‌شدارى و ڕۆڵى هه‌رێمى كوردستان تيايدا، هه‌ڵبژاردنه‌كانى عێراق، بارودۆخى ناوخۆ و په‌يوه‌نديى نێوان پێكهاته و لايه‌نه سياسييه‌كان، تاوتوێ كرا.\nله كۆبوونه‌وه‌كه‌دا وێڕاى دووپاتكردنه‌وه‌ى ده‌ستخۆشى و پێزانين بۆ ده‌ستپێشخه‌ريى سه‌رۆكايه‌تيى هه‌رێمى كوردستان و كۆكردنه‌وه‌ى هێز و لايه‌نه سياسييه‌كان، له كه‌شێكى ڕاشكاو و كراوه‌دا كێشه و نيگه‌رانييه‌كان خرانه ڕوو و جه‌خت له پێويستى و گرنگيى يه‌كڕيزى، ته‌بايى، گفتوگۆ و لێكگه‌يشتن له‌نێوان لايه‌نه سياسييه‌كاندا بۆ چاره‌سه‌ركردنى كێشه‌كان، كرايه‌وه.\nكۆبوونه‌وه په‌سندكردنى ياساى بودجه‌ى عێراقى به هه‌نگاوێكى ئه‌رێنى له به‌ره‌وپێشچوونى په‌يوه‌ندييه‌كانى نێوان هه‌رێمى كوردستان و حكوومه‌تى فيدراڵى عێراق له قه‌ڵه‌م دا و هيواى خواست ياساكه جێبه‌جێ بكرێت و ڕه‌نگدانه‌وه‌ى ئه‌رێنى به‌سه‌ر ژيان و گوزه‌رانى هاووڵاتيان و دۆخى ئابووريى عێراق و هه‌رێمى كوردستانه‌وه هه‌بێت و ڕێخۆشكه‌ر بێت بۆ چاره‌سه‌ركردنى كێشه‌كانى نێوان هه‌ردوولا له‌سه‌ر بنه‌ماى ده‌ستوور و له چوارچێوه‌ى سيستمى فيدرڵيدا.\nسه‌رۆك نێچيرڤان بارزانى سوپاسى هێز و لايه‌نه سياسييه‌كانى كرد بۆ به‌ده‌نگه‌وه‌هاتنى بانگهێشته‌كه‌يان و سازدانى ئه‌م كۆبوونه‌وه‌يه و دووپاتى كرده‌وه كه تاكه ڕێگه‌ى تێپه‌ڕاندنى كێشه و قه‌يرانه‌كان و پاراستنى ماف و ده‌سكه‌وته‌كان و پێگه‌ى ده‌ستوورى و فيدراڵيى هه‌رێمى كوردستان، ته‌بايى و پێكه‌وه‌يى و يه‌كڕيزييه، سه‌رۆكايه‌تيى هه‌رێمى كوردستانيش له‌م پێناوه‌دا به‌رده‌وام ده‌بێت و به چه‌ترى كۆكه‌ره‌وه‌ى هه‌مووان ده‌مێنێته‌وه.\nRead کد خبر: 2513


Msto instagram photos videos\nکچە کوردەکانی ئەوروپا شازن شاز 😍 تاگی بکە بۆ کچێکی دەرەوەی وڵات ❤ . #Msto\t193 ♡ 3 ✍ September 26\nشتی سەیر و سەمەرە 😳😳 برا رۆ ئەمە چیە 🙄 تاگت بیر نەچێت 😍 . #Msto\t467 ♡ 5 ✍ September 26\nسەیری ئەم مناڵە ئیزعاجە 😂 کچینە ئێوە مکیاژی وا ئەزانن 😂😂 تاگی بکە بۆ هاوڕێکانت 😍 . #Msto\t382 ♡ 7 ✍ September 26\nقوربانی بم چەند شیرنە 😂😂😍 سەیری پیاوەکەی کۆتایی بکەن 😂😂😂 تاگی بکە بۆ هاوڕێکانت 😘😍 . #Msto\t449 ♡ 5 ✍ September 26\nئەرێ ئەوە بۆوا خۆی کردوە بە کوردی ئێرە !!! 😂😂 لە ئێمە زیاتر بە حەماسەتەوە قسە ئەکا 😂😂😂 دادە وەحە 😜 بژی دادە وەحە بەڵێ بۆسەر بەخۆیی کوردستان ✌ . #Msto\t719 ♡ 42 ✍ September 25\nئێوە جوابی بدەنەوە 😶 . #Msto\t928 ♡ 69 ✍ September 25\n😂😍 . #Msto\t175 ♡ 0 ✍ September 25\n#ڵایک_و_کۆمێنت_لەبیر_مەکەن::::🌎💕 . . . #MsTo\t91 ♡ 2 ✍ September 25\nخوایە گیان ئەو شوێنە پیرۆزەمان بە نسیب بکەی امین 🙏🙏 . #Msto\t819 ♡ 17 ✍ September 25\nئاواتەکەم 😍 . #Msto\t264 ♡ 4 ✍ September 25\nئەڤین ئاسۆش دەنگی بۆ سەربەخۆیی داو وتی بەڵی 😍✌ #بەڵێ_بۆ_سەربەخۆیی_کوردستان ✌😍 . #Msto\t674 ♡ 3 ✍ September 25\nبوک و زاوایەک لە کەلار بەم شێوەیە دەنگیان دا 😍😍 . #Msto\t466 ♡ 6 ✍ September 25\n#بەڵێ_بۆ_سەربەخۆیی_کوردستان 😍✌ . #Msto\t715 ♡ 72 ✍ September 25\nمەلا عەلی دەنگی بۆ سەربەخۆیی داو وتی بەڵی 😍✌ #بەڵێ_بۆ_سەربەخۆیی_کوردستان ✌😍 . #Msto\t786 ♡ 10 ✍ September 25\nنوری گەرمیانیش دەنگی دا بە بەڵێ 😁😍 هەی بتخۆم ئەرێ وەالله خارە نورە 😂😍✌ . #بەڵێ_بۆ_سەربەخۆیی_کوردستان ✌ . #Msto\t1000 ♡ 6 ✍ September 25\n😍😍😂 . #Msto\t550 ♡ 25 ✍ September 25\nاستغفرالله 😍🙈 . #Msto\t719 ♡ 4 ✍ September 25\nمن ویژدانی خۆم ئاسودە کرد 😍 بەڵێ بۆ سەربەخۆیی کوردستان 😍✌ . لاوی کورد ھەستایە سەر پێ وەک دلێر تا بە خوێن نەخشی بکا تاجی ژیان کەس نەڵێ کورد مردووە، کورد زیندووە زیندووە قەت نانەوێ ئاڵا‌کەمان . #Msto\t203 ♡ 12 ✍ September 25


بەغدا وەڵامی مامۆستایانی كەركوك دەداتەوە\nبە وتەی بەڕێوەبەری بەشی خوێندنی كوردی لە بەڕێوەبەرایەتی پەروەردەی كەركوك، وەزارەتی پەروەردەی عێراق، وەڵامی نوسراوێكی داوەتەوە سەبارەت بە گواستنەوەی راژەی مامۆستایان لە هەرێمەوە بۆسەر ناوەند.\nرەئوف سەعدوڵا، بەڕێوەبەری بەشی خوێندنی كوردی لەكەركوك، لە لێدوانێكیدا بۆ (هەواڵ)، رایگەیاند:”تا ئێستا وەزارەتی پەروەردەی عێراق بڕیاری نەداوە سەرجەم مامۆستایانی بەشی خوێندنی كوردی لە كەركوك راژەكەیان بگوازێتەوە بۆ سەر حكومەتی عێراق”، ئەوەشی ئاشكراكرد:”بەڵام وەڵامی نوسراوەكەی ئێمەی داوەتەوەو رایگەیاندووە كە ئەو مامۆستایانەی دەیانەوێت راژەكەیان بگوازنەوە بۆسەر حكومەتی ناوەند داواكارییەك پێشكەش بكەن”.\nبەوتەی بەڕێوەبەری بەشی خوێندنی كوردی لەكەركوك، ئەو داواكارییە لەلایەن مامۆستایانەوە شێوازێكی ئارەزوومەندانەیە، مامۆستایان ئازادن لە گواستنەوەی راژەكەیان یاخود نەگواستنەوەی، هەروەها باسی لەوەشكرد:”ئێمە داواكارین كە راژەكان بخرێتە سەر بودجەی پارێزگای كەركوك، چونكە سەرجەم مامۆستایان فۆرمی خۆراك و نیشتەجێبونی شارەكەیان هەیە”، راشیگەیاند:”تا ئێستا وەڵامی ئەوە نەدراوینەتەوە كە لەسەر چ بەشە بودجەیەك پارە بۆ مامۆستایان خەرجدەكرێت لەسەر پشكی هەرێم یان كەركوك “.\nرەئوف سەعدوڵا، ئاماژەی بۆ ئەوەشكرد:”حكومەتی ناوەند رەزامەندی دەربِریوە لەسەر داواكاریەكەمان كە بەشێوەیەكی یاسایی مامۆستایان داواكاریەكانیان بەرز بكەنەوە”.\n12/16/2017 9:49:48 AM


Home›هەواڵ›کوردستان›یاسای لەئەستۆكردنی فەرمانبەرانی کوردستان پەسەند كرا\nدوای سێ دانیشتن لەسەر پرۆژەیاسای لەئەستۆكردنی فەرمانبەرانی کوردستان، ئەمڕۆ بە دەنگی 71 پەرلەمانتار پرۆژەیاساكە پەسەند كرا و فراکسیۆنی نەوەی نوێ و پەرلەمانتارێکی گۆڕانیش بایکۆتی کۆبوونەوەکەیان کرد.\nپرۆژە یاسایی لەئەستۆكردنی فەرمانبەران لە 18 مادە پێكدێت و ناوەڕۆكی پرۆژەكەش بریتییە لەوەی كە پێویستە لە مەودوا فەرمانبەران و راسپێردراوان پارێزگاری لە موڵك و ماڵی دەوڵەت بكەن و هەر فەرمانبەرێكیش ئەو یاسایەی پێشێلكرد، سزا دەدرێت .\nهاوکات فراکسیۆنی نەوەی نوێ دەڵێت: “ئەمڕۆ پەرلەمانی کوردستان پرۆژەیاسایەکی تێپەڕاند کە هیچ خزمەتێک بە چینی فەرمانبەران ناکات، بۆیە دەنگمان بە یاساکە نەداوە”.\nکازم فاروق سەرۆکی فراکسیۆنی نەوەی نوێ لە پەرلەمانی کوردستان لەکۆنگرەیەکی ڕۆژنامەنووسیدا ڕایگەیاند: “بەپێی یاساکە دەبێت ئەگەر هەر فەرمانبەرێک لەنێو فەرمانگەکەی شتێک لەدەستیدا بشکێت یان بسووتێت، دەبێت خۆی بیکڕێتەوە، ئەگەر فەرمانبەرەکە مرد یان هەر شتێکی تر، دەبێت کەسێکی نزیکی پارەکەی بداتەوە”.\nشیرین ئەمین پەرلەمانتاری گۆڕان لەبارەی کۆبوونەوکە و دەنگدان بە یاساکە دەڵێت “پەرلەمان لەسەر مووچەی مووچەخۆران كۆبوونەوە ناكات، بۆیە وەك ناڕەزاییەتییەك لەسەر دواكەوتن و بڕینی مووچە كە پەرلەمان هیچ هەڵوێستی نییە و دانیشتن ناكات لەسەری، بۆیە دانیشتنەكەی پەرلەمانمان بەجێهێشت و بایکۆتمان کرد.”\nتورکیا رەتیدەکاتەوە فڕۆکەی ئەرمینای خستبێتە خوار


بەڕێوەچوونی ئاکسیۆنێکی بەرین لە ٣٠ سالەی تێرۆری ویەن دا لەبەر پارلەمانی ئوتریش – KDPmedia\nHomeئۆتریشبەڕێوەچوونی ئاکسیۆنێکی بەرین لە ٣٠ سالەی تێرۆری ویەن دا لەبەر پارلەمانی ئوتریش\n13/07/2019 ئۆتریش, هەواڵ, کۆمیتەکان\nڕۆژی هەینی ڕێکەوتی ٢١ی پووشپەڕی ١٣٩٨ی هەتاوی بەرامبەر ١٢ی جولای ٢٠١٩ی زایینی، لە ٣٠هەمین ساڵەوەگەڕێ شەهیدکرانی ڕێبەری زانا و بلیمەتی گەلەکەمان دکتور عەبدولڕەحمان قاسملوو و کاک عەبدووڵا قادری ئازەر و دکتور فازڵ ڕەسووڵ بە دەستی دیپلۆمات تێرۆریستەکانی ڕژیمی کۆماری ئیسلامی ئێران، خۆپیشاندانێکی بەربڵاو لە شاری وییەن-ی پایتەختی ئوتریش بەڕێوەچوو.\nبە دوای وتەکانی مامۆستا دا دۆستێکی گەلەکەمان دکتور ” پیتر پیلتس” کە پتر لە هەموو کەس خۆی بە پەروەندەی تێرۆر کرانی دکتور قاسملوو و هاوڕێیانیەوە خۆی ماندوو کردووە، چەند وتەیەکی بەکەڵکی پێشکەشێ ئامادە بووان کرد. ناوبراو باسی لە چۆنیەتی ئەو سات و سەودایە کرد کە حکومەتی ئەو کاتی ئوتریش لەگەڵ کاربەدەستانی ڕژیمی ئیسلامی بۆ پەردەپۆش کردنی ئەو مەسەلەیە ئەنجامی دابوو.\nپاشان نوێنەری یەکێتی نیشتمانی کوردستان لە ئوتریش بەڕێز” حەمە کەریم ” پەیامی کۆمیتەی ڕێکخستنی یەکێتی نیشتمانی کوردستانی لە وڵاتە پێشکەش کرد.\nئەوەش دەقی بڕیارنامەکەیە:


لیژنەى تەندروستیى پەرلەمانى کوردستان راپۆرتێک لەسەر دۆخى نەخۆشخانەى رزگارى ئامادە دەکات\nسەرباز قازی 02/08/2020 - 23:39 كوردستان\nپەرلەمانتارێکى لیژنەى تەندروستى پەرلەمانى کوردستان رایگەیاند بەدواداچوون بۆ دۆخى نەخۆشخانەى رزگاریى شارى هەولێر دەکەن و راپۆرتێک لەسەر پێداویستى و کەموکوڕییەکانى نەخۆشخانەکە ئاڕاستەى پەرلەمان و حکوومەت دەکەن.\nد.سەباح زێیارى، سەرۆکى لێژنەى کاروبارى تەندروستى و ژینگە و مافى بەکاربەر لە کوردستان بە(باسنیوز)ى راگەیاند: "دواى دەرچوونى فەرمانى سەرۆکوەزیران بۆ پێکهێنانى لێژنەیەکى لێکۆڵینەوە بۆ نەخۆشخانەى رزگارى، ئەندامانى لیژنەى تەندروستى لە پەرلەمانى کوردستان سەردانى مەیدانیان بۆ نەخۆشخانەى رزگارى شارى هەولێر ئەنجامداوە، بۆ ئاگاداربوون لە دۆخى نەخۆشخانەکە و کەموکوڕى و پێداویستییەکانى ئەو نەخۆشخانەیە".\nراشیگەیاند: " ئەندامانى فراکسیۆنەکانى پارتى و یەکێتى و گۆڕان و کۆمەڵ لە لیژنەى تەندروستى پەرلەمان، بەدواداچوونیان بۆ دۆخى نەخۆشخانەى رزگارى کردووە بۆ ئەوەى لە نزیکەوە دۆخی نەخۆشخانەکە ببینن و بە ڕاشکاوى بۆچوونى خۆیان لەسەر دۆخەکە بخەنەڕوو".\nئاماژەى بە ئەوەش کرد" هەفتەى داهاتوو لەگەڵ دەستپێکردنەوەى دەوام بۆچوون و تێبینى سەرجەم ئەندامانى لیژنەى تەندروستى بە یەک راپۆرتى فراوان ئاڕاستەى هەردوو سەرۆکایەتى پەرلەمان و حکوومەت دەکەین، بە ئامانجى ئەوەى بتواندرێت ئەو پێداویستییانەى نەخۆشخانەکە هەیەتى دابین بکرێت".


عەبادی : سەد ملیارد دۆلار زیانی گەیاندۆتە ئێراق - SAHAR KURDISH (Sorani)\nعەبادی : سەد ملیارد دۆلار زیانی گەیاندۆتە ئێراق\nسەرۆک وەزیرانی عێراق ڕایگەیاند: داگیرکارییەکەی تاقمی تیرۆریستی داعش لە باکووری ئەم وڵاتە و پێکدادانەکانی لە ئاراستەی شکست پێ هێنانی ئەم تاقمە تیرۆریستە هەتا ئێستا سەد ملیارد دۆلار زیانی داوە لەم وڵاتە.\nبە پێی ڕاپۆرتی فەرانسە ، حەیدەرعەبادی سەرۆک وەزیرانی عێراق ڕۆژی ڕابردوو ڕایگەیاند:داگیرکارییەکەی تاقمی تیرۆریستی داعش لە باکووری ئەم وڵاتە و پێکدادانەکانی لە ئاراستەی شکست پێ هێنانی ئەم تاقمە تیرۆریستە هەتا ئێستا سەد ملیارد دۆلار زیانی داوە لەم وڵاتە.\nعەبادی ئەم قسانەی لە سەردانەکەی دوێنێی بۆ کەربەلا کرد. ناوبراو وێڕای ئاماژە کردن بە دەست پێ بوونی هەڵمەتی سوپای وڵاتەکەی بۆ پاکتاو کردنی ناوچەکانی دیکەو گوندو ئاواییەکانی ژێر ڕکێفی داعش، ڕاشیگەیاند: ئامانج لەم هەڵمەتانە پاک کردنەوەی ناوچە بیاوانی و چۆڵەوانیەکانیشە لە ڕۆژئاوای عێراق.\nبە پێی هەواڵێکی دیکە، بڕێک لە ژێدەرەکانی عێراق باسی دەست پێ بوونی هەڵمەتێکی بەربڵاوی سەربازیی هێزە هاوبەشەکانیان کردووە لە ڕۆژهەڵاتی عێراق دا.\nئەم ژێدەرە عێراقیانە ڕایانگەیاندووە کە: هێزە هاوبەشەکان بۆ ڕاوەدوو نانی بەرماوەکانی تاقمی ڕەشەکوژی داعش لە نۆ ناوچەی باشووری باقوبە لە ڕۆژهەڵاتی عێراق دا هەڵمەتێکی بەربڵاوی سەربازییان دەست پێ کردووە.\nڕاپۆرتەکانی ئەمڕۆ باس لەوە دەکەن کە سیانزە کەس لە تیرۆریستانی داعشیش لە تونێلێکی ڕۆژئاوای تەکریت کوژراون.\nNov 12, 2017 17:36 Asia/Tehran


رێگرییه‌کانی پارتی هێڵی ئاسمانیشی گرتوه‌ته‌وه.. |\nرێگرییه‌کانی پارتی هێڵی ئاسمانیشی گرتوه‌ته‌وه..\n2011/03/18 at 6:24 PM لێدوانێک بنووسە\nخێزانێکی کوردی دانیشتوی ئه‌وروپا رێگه‌یان پێنه‌درا بگه‌ڕێنه‌وه بۆ هه‌ولێر\nبەپێى هەواڵێک کە له سبه یدا هاتووه هه‌وڵه‌کانی پارتی دیموکراتی کوردستان بۆ رێگریکردن له چونی هاوڵاتیانی شاره‌کانی دیکه بۆ هه‌ولێر به‌رده‌وامه‌و له ئێستاشدا رێگرییه‌کان هێڵی ئاسمانیشیان گرتوه‌ته‌وه.\nدڵشاد که‌ریم، ئه‌و هاوڵاتیه‌ی خۆی و خێزانه‌که‌ی رێگرییان لێکراوه له گه‌ڕانه‌وه‌یان بۆ هه‌ولێر، به (سبه‌ی) راگه‌یاند: ئێمه وه‌ک خێزانێکی کورد له وڵاتی نه‌رویج داده‌نیشین، به مه‌به‌ستی گه‌ڕانه‌وه بۆ شاری هه‌ولێر هاتینه شاری ستۆکهۆڵم، چونکه له نه‌رویجه‌وه فڕۆکه نیه بۆ هه‌ولێر، کاتێک سواری فڕۆکه بوین و پاش ماوه‌یه‌ک له وه‌ستانی فڕۆکه‌که، که‌سێکی کورد به جلی مه‌ده‌نییه‌وه هاته ناو فڕۆکه‌که‌و پێی وتم دابه‌زه‌و رێگه‌ت پێنادرێت سه‌فه‌ر بکه‌ی.\nوتیشی: پاش ماوه‌یه‌ک گفتوگۆ ده‌رباره‌ی ئه‌وه‌ی بۆ رێم پێنادرێت، پێی وتم؛ که ناوت لای ئاسایشی پارتی هه‌یه له هه‌ولێر و گه‌ر سه‌رفه‌ریش بکه‌ی، له هه‌ولێر هه‌ر ده‌تگه‌ڕێننه‌وه‌و رێت پێناده‌ن له‌و شاره داببه‌زیت.\nباسی له‌وه‌شکرد، که وێڕای ئاگادارکردنه‌وه‌ی لایه‌نه په‌یوه‌ندیداره‌کان و باڵیۆزخانه‌ی نه‌رویج، به‌ڵام دواتر له‌لایه‌ن تیمی ئه‌و فڕۆکه‌یه‌وه رێی پێنه‌درا سه‌فه‌ره‌که‌ی بکات.\nناوبراو هۆکاری رێگریکردنی له گه‌ڕانه‌وه‌ی بۆ شاری هه‌ولێر گه‌ڕانده‌وه بۆ ئه‌وه‌ی، که “ته‌نها له‌به‌ر ئه‌وه‌یه من خه‌ڵکی که‌لارم و وه‌ک هه‌ڵسوڕاوێک له‌گه‌ڵ گۆڕان کارده‌که‌م، له‌کاتێکدا من و خێزانه‌که‌م و دو منداڵم، پاش چه‌ند ساڵێک دوری له نیشتیمان، ته‌نها وه‌ک سه‌فه‌رێک و بۆ سه‌ردانی که‌سوکارمان ده‌مانه‌وێ بگه‌ڕێینه‌وه کوردستان”.\nهه‌ڵه‌بجه‌ئه‌و تراژیدیای كه‌هه‌رگیز له‌بیرناچێت\tپشتگیری له خۆپێشانده‌ران ده‌كات


دارایی عێراق چەند رێکارێک لەبارەی نرخی دینارەوە دەگرێتەبەر | تۆڕی هەواڵی سلێمانی\nHome›ئابووری›دارایی عێراق چەند رێکارێک لەبارەی نرخی دینارەوە دەگرێتەبەر\nوەزارەتی دارایی عێراق رایگەیاند چەند رێکارێک بۆ دروستکردنی کاریگەری ئەرێنی دابەزینی نرخی دیناری عێراقی بەرامبەر بە دۆلار دەگرینەبەر.\nله راگه‌یه‌نراوێكدا، ئەمڕۆ هەینى وەزارەتی دارایی عێراق بڵاوىکردەوە، ئاماژە بەوەکراوە: دەستمانکردووە بە گرتنەبەری چەند رێکارێک لەبارەی دابەزینی نرخی دینار بەڵام ئەو رێکارانە بە شێوەیەکی ئاشکرا ناگرینەبەر.\nلە راگەیەندراوەکەدا هاتووە: وەزارەتی دارایی لەم چەند هەفتەیەی دواییدا گفتوگۆی فراوانی لەگەڵ زۆرێک لە حزبەکانی بەشدار لە حکومەت و دەرەوەی حکومەت کردووە تایبەت بە دابەزاندنی بەهای دیناری عێراقی بەرامبەر بە دۆلاری ئەمریکی.\nجه‌ختیشیكردوه‌ته‌وه، هەفتەى داهاتوو ئەو گفتوگۆ و کۆبوونەوانە بەردەوام دەبن لەگەڵ کەسانی ئابووری لە کەرتی گشتی و تایبەت و وەزارەتی دارایش بەرنامەیەکی هەیە بۆ زیادکردنی سود و قازانج لە گۆڕانکاری دۆلار.\nپەرلەمانی عێراق لەبارەی پڕۆژەیاسای بودجە کۆدەبێتەوە


شانۆنامه‌ی خه‌ونه نمایشێک …. به‌شی سێیه‌م کۆتایی – Denegkan\nbyدانا\tSeptember 15, 2009\tشانۆ\nدایک گه‌وره‌یه و به‌رئه‌نجامه‌کان ئه‌زانێ چییه و هه‌روه‌ها له ژیانیش گه‌یشتووه ( ئۆف له‌م ژیانه!) دواتر دایک له شانۆنامه‌که‌دا ده‌مرێت و هیچ ئاماده‌بوونێکی فیزیکی نامێنێت. هه‌روه‌ها باوکیش دیارنامێنێ. له په‌یوه‌ندییه‌که‌شیاندا له ئازاردانی یه‌کتر به‌ولاوه هیج شتێکی تریان نه‌کردووه، به‌بێ ئه‌وه‌ی بزانن بۆچی20.\nله خه‌ونه نمایشێکدا چه‌ندین کاره‌کته‌ر ئه‌و پرسیاره دووباره ده‌که‌نه‌وه که بۆچی هێنده ئازار و ژان له دونیادا هه‌ن، بۆچی مرۆڤ یه‌کتر ده‌چه‌وسێننه‌وه، دایک و باوکه‌که هیچ وه‌ڵامێک و لێکدانه‌وه‌یه‌کیان بۆ (بۆچی) پرسیاره‌کانی خۆیان وه‌رناگرن و نییه، نه‌ک هه‌ر ئه‌وه به‌ڵکو دایک دووپاتی ئه‌وه‌ش ده‌کاته‌وه که پرسیاره‌کان ژیان زیاتر ئاڵۆز ده‌که‌ن. باوک و دایک له شانۆنامه‌که‌دا هێماگه‌لی وه‌چه پیره‌که، وه‌چه کۆنه‌که‌ن و به‌ڕێگای مه‌رگه‌وه‌ن، ئه‌وان ده‌مرن و له‌به‌رچاو ون ده‌بن، به‌ڵام به‌شێوه‌یه‌ک له شێوه‌کان له‌لای هه‌ندێ له کاره‌کته‌ره‌کان ده‌مێننه‌وه و جارناجارێک وه‌بیرده‌هێنرێنه‌وه.\nهه‌ر له‌م ڕووه‌وه هه‌ستی قه‌رزارباری له ڕابردوودا و هه‌روه‌ها له ئێستاشدا، مه‌سه‌له‌یه‌کی گرنگه. له‌وانه‌یه شانۆنامه‌که بۆ خودی ستریندباری باسی ئه‌و دایکه بکات که له سه‌ره‌مه‌رگدایه، یان به ته‌واوه‌تی مردووه و به‌رده‌وام ده‌سه‌ڵاتی له ترۆپکدایه و هه‌ستی قه‌رزارباری خۆی وه‌ک چه‌کێک دژی منداڵه‌کانی به‌کارده‌هێنێ.\n• ده‌رگاوان/ پارێزه‌ر\nهه‌ردوو کاره‌کته‌ری ده‌رگاوانه‌که و پارێزه‌ر هێماگه‌لێکی به‌هێز و ڕاسته‌وخۆی ئازارچێشتنن، خه‌م و ژان و ئازار له سیمایاندا ڕه‌نگی داوه‌ته‌وه. ئه‌م دوو کاره‌کته‌ره باسی کڵۆڵی و خه‌مه‌کانی خۆیان ده‌که‌ن و به‌مه‌ش له په‌یوه‌ندییه‌کی به‌رده‌وامدان به که‌سایه‌تییه‌کانی تره‌وه. ده‌رگاوانه‌که له ماوه‌ی سی ساڵدا جێگای متمانه‌ی که‌سه کڵۆڵه‌کان بووه و ئه‌و که‌سانه گله‌یی به‌ختی خۆیان لای ئه‌و کردووه، ڕاڕه‌وی شانۆکه‌ش شوێنی کاره‌که‌ی ئه‌وه. مرۆڤه به‌دبه‌خته‌کان خه‌ڵکانی سه‌ر شانۆکه‌ن، ئه‌و شانۆیه‌ی که ڕۆژێک له ڕۆژان ده‌رگاوانه‌که سه‌مازانێکی بلیمه‌ت و ناودار بووه، ئێستاش کاری ئه‌وه که گوێ له په‌ژاره‌کانی خه‌ڵکی بگرێت. ده‌رگاوانه‌که ده‌ڵێت:( خه‌م شتێکی ناپه‌سه‌ند نییه … ئه‌وه شتێکه … به‌هه‌رحاڵ شتێک باشتره له هیچ.)\nبه‌ر له سی ساڵ ده‌رگاوانه‌که په‌یوه‌ندی به خودی خۆیه‌وه له ده‌ست ئه‌دات، له‌گه‌ڵ (ئه‌و، من) ی خۆیدا داده‌بڕێت، هه‌ر به‌م شێوه‌یه‌ش توانای سه‌ماکردن له‌ده‌ست ئه‌دات و تروسکه‌ی سه‌ما له جه‌سته‌یدا نامێنێ و له‌بری ئه‌وه ده‌بێته ده‌رگاوان. ده‌رگاوانه‌که ناتوانێت ده‌ستبه‌رداری ئه‌و خه‌ڵکه دڵشکاو و غه‌مگینانه بێت و ده‌بێت شه‌و و ڕۆژ به به‌رده‌وامی کار بکات، به کچه‌که ده‌ڵێت:( به‌ڵام مرۆڤ نابێت له‌کاتی ئیشدا بنوێت، هه‌رگیز نابێ بنوێت، نه به شه‌و و نه به ڕۆژ ….) کچه‌که‌ش له ده‌رگاوانه‌که نزیک ده‌بێته‌وه و جێگاکه‌شی ده‌گرێته‌وه و شاڵه‌که‌شی ده‌دات به شانیدا، ئه‌و شاڵه‌ی که چه‌نده‌ها ساڵه ئازار و ژانی خه‌ڵکی هه‌ڵمژیوه.\n( بۆ ژنه ده‌رگه‌وان )\nئێستا شاڵه‌که‌م بده‌رێ، ده‌توانم لێره‌دا دانیشم و له عه‌بده‌کانی خودا بنۆڕم! به‌ڵام تۆ له دواوه ڕاوه‌سته و قسه‌م بۆ بکه!\n( شاڵه‌که به خۆیدا ده‌دا و لای ده‌روازه‌که‌وه داده‌نیشێت )\nئه‌مڕۆ دوایه‌مین ڕۆژه و ئۆپێراکه داده‌خرێت … ئه‌مڕۆ ئه‌وان ده‌زانن که ئاخۆ داده‌مه‌زرێن …..\nئه‌ی ئه‌وانه‌ی که دانامه‌زرێن … چی؟\nئا، ئه‌ی حه‌زره‌تی مه‌سیح، ده‌بینین …. من شاڵه‌که ده‌ده‌م به سه‌رمدا، من …..\nئای مرۆڤی داماو!\nبنۆڕه وا یه‌کێک هات … ئه‌و هه‌ڵنه‌بژێردراوه .. بنۆڕه چۆن ده‌گری …\nپارێزه‌ره‌که‌ش به‌هۆی کاره‌که‌یه‌وه ناتوانێت دووره‌په‌رێز بێت له مرۆڤ و گیروگرفته‌کانییه‌وه. مرۆڤه‌کان خۆیان ده‌خزێننه ژیانییه‌وه، ئه‌وان به شکایه‌ت و ناڕه‌زایی و گیروگرفته‌کانیانه‌وه، به کێشه و ئاژاوه‌کانیانه‌وه ڕووده‌که‌نه پارێزه‌ره‌که، خه‌ڵکی هه‌ست ده‌که‌ن که به ناڕه‌وایی مامه‌ڵه‌یان له‌گه‌ڵدا کراوه و هه‌ر له‌به‌رئه‌وه‌شه دێنه لای پارێزه‌ره‌که تا داواکانیان بگه‌یه‌نێته دادگا. پارێزه‌ره‌که خۆی له یه‌کسانیدا ده‌بینێته‌وه و دژی دووباره‌بوونه‌وه‌یه، به‌ڵام ژیانی خۆی له دووباره‌بوونه‌وه‌یه‌کی به‌رده‌وامدایه، نه ئه‌توانێ واز بهێنێت و نه ئه‌شتوانێ شتێک له هه‌ڵوێسته‌کانی ژیانی بگۆڕێت. ده‌بێت به‌رده‌وام بێت وه‌ک پارێزه‌رێک، دووباره‌بوونه‌وه‌یه‌کی هه‌تاهه‌تایی. پارێزه‌ره‌که و ئه‌و مرۆڤانه‌ی که گله‌ییان هه‌یه پێویستیان به یه‌کتر هه‌یه و یه‌کتری ته‌واو ده‌که‌ن.\n• شاعیره‌که/ کچه‌که\nهه‌ردوو کاره‌کته‌ری کچه‌که و شاعیره‌که ڕۆڵێکی تایبه‌تمه‌ندیان هه‌یه، دیالۆژه‌کانی نێوانیان زۆر جیاوازتره له دیالۆژه‌کانی تری هه‌موو کاره‌کته‌ره‌کانی تر، هه‌ر بۆ نموونه زمانه چڕ و لیریک ئامێزه‌که‌یان، ئه‌و بابه‌تانه‌ی که ستریندباری له ده‌روازه‌کانی ڕۆڵی کچه‌که و شاعیره‌که‌وه ده‌یانخاته ڕوو، قه‌رزارباری، ویژدانێکی بێ ئازار و ئاسووده، باوه‌ڕ و گومان، ئازاره‌کانی مرۆڤ …. هتد له ڕوانگه‌یه‌کی گه‌لێ هۆشیارییه‌وه، به به‌راورد له‌گه‌ڵ بابه‌ته‌کانی تری شانۆنامه‌که و کاره‌کته‌ره‌کانی تریش، مامه‌ڵه‌ی له‌گه‌ڵ کردوون. ئه‌م دوو کاره‌کته‌ره ڕۆڵ و که‌سایه‌تییه‌کانی یه‌کتر ده‌وڵه‌مه‌ند ده‌که‌ن، یه‌کتر ته‌واو ده‌که‌ن و ڕووداوه‌کان به‌ره‌و پێشه‌وه ده‌به‌ن. له دیالۆژه‌کانیاندا زۆر نزیکن له یه‌کتره‌وه، هه‌ردووکیان باسی خه‌ون، شیعر، ڕاستی و واقیع ده‌که‌ن.\nمن که‌ڕه‌تێک ئه‌وه‌م کردۆته شیعر!\nکه‌واته تۆ ده‌زانیت شیعر چییه …\nکه‌واته ده‌زانم خه‌ون چییه … ئه‌دی شیعر چییه؟\nواقیع نییه، به‌ڵام له واقیع زیاتره … خه‌ون نییه به‌ڵام خه‌ونێکه به بێداریی ده‌بینرێ …\nکچه‌که وه‌ک میوانێکی سه‌ر زه‌وی زوربه‌ی کاره‌کته‌ره‌کانی شانۆنامه‌که ده‌بینێ و نوێنه‌ری ئه‌و ڕووداوه، کرداره‌یه له شانۆنامه‌که‌دا که بوونی بۆ نییه. به‌ڵام شاعێره‌که زیاتر له به‌شی کۆتایی شانۆنامه‌که‌دا ده‌رده‌که‌وێت، خێرا چه‌ندین هێڵی هاوبه‌ش له‌گه‌ڵ کچه‌که‌دا ده‌دۆزێته‌وه.\nکچه‌که و شاعیره‌که هه‌روه‌ک ئه‌وه وایه که پێناسی یه‌کتر ئاڵوگۆڕ بکه‌ن، له‌چاوتروکانیکدا کچه‌که ده‌بێته وێنه‌یه‌کی، ئاوێنه‌یه‌کی ئه‌و، له چاوتروکانێکی تریشدا شاعیره‌که ده‌بێته هی ئه‌و. به‌ڵام دواتر ئه‌م پێکداچوونه ده‌وه‌ستێت و کچه‌که له‌پڕ هه‌ست به‌وه ده‌کات که بوونی به مرۆڤ و ده‌سه‌ڵاتی ئینکه‌رناشونی ئه‌و له‌سه‌ر زه‌وی چی له‌خۆ ده‌گرێت.\nتۆ حه‌قی خۆته سه‌رزه‌نشتم بکه‌یت، من له‌م خواره‌وه زۆرم پێچوو، وه‌ک تۆ له گه‌رماو‌ی قوڕدا خۆم شت …\nئیدی ئه‌ندێشه‌کانم نافڕن، باڵه‌کانم قوڕاویین …\nپێوپلم خۆڵاویین … منیش خۆم … ( باسکه‌کانی بڵند ده‌کات )\nمن غه‌رق ده‌بم، غه‌رق ده‌بم …. باوکه ئه‌دی خودای ئاسمان\nیارمه‌تیم بده! ( بێده‌نگی ) من ئیدی وه‌ڵامی نابیستم! ئیدی ئه‌تمۆسفار ده‌نگ له لێوی ئه‌وه‌وه ناگه‌یه‌نێته سه‌ده‌فی گوێچکه‌ی من …. ئیدی داوی زیویین پچڕا … بێچاره خۆم، من به ئه‌رزه‌وه به‌ستراوم.\nکێ به‌رپرسیاره له‌وه‌ی که ژیان ئاسووده نییه؟ ئایا مرۆڤ خۆی به‌رپرسیاره یان هێزه ئاسمانییه‌کان؟ شاعیره‌که هه‌ندێ جار مرۆڤ تاوانبار ده‌کات و هه‌ندێ جاری تر ئاماژه‌ی ئه‌وه ده‌کات که مرۆڤ به‌ته‌واوه‌تی بێتاوانه. هه‌روه‌ها شاعیره‌که هانی کچه‌که ئه‌دات که هه‌موو ئاخ و داخی مرۆڤ وه‌ربگێڕێته سه‌ر زمانێک که (نه‌مره‌کان) تێیبگه‌ن.\nشاعیره‌که ئه‌و نایه‌کسانییانه ده‌بینێت که لێپرسراوی قه‌ره‌نتینه، به‌هۆی پابه‌ندبوونییه‌وه به ده‌سه‌ڵاته‌وه ناتوانێت بیانبینێت.\nلێپرسراوی قه‌ره‌نتینه دووپاتی ئه‌وه ده‌کاته‌وه که مرۆڤ خۆی به‌رپرسیاره له ناخۆشی و په‌ژاره‌کانی خۆی، شاعیره‌که‌ش دژی ئه‌م دیده ده‌بێته‌وه. شاعیره‌که هه‌ندێ جار له گومان و دانایی و بڕواوه ده‌ڕوانێته بوونی خوا، زۆرجار هه‌ست و هۆشێکی قووڵ و تێفکرینێکی به‌رزی هه‌یه، به‌ڵام دوای چه‌ند ساتێک ون ده‌بێت، هه‌روه‌ک خۆی ده‌ڵێت:” نه‌ء! من زۆرجار خاوه‌ن دڵنیایی بووم، به‌ڵام دوای سه‌رده‌مێک ئه‌و دڵنیاییه نه‌ما، وه‌ک خه‌ونێک کاتێک که مرۆڤ بێدار ده‌بێته‌وه!”\nکچه‌که‌ش ده‌کرێت وه‌ک هاووێنه‌یه‌کی، هاوشێوه‌یه‌کی به‌سه‌رهاته‌کانی هه‌زار و یه‌ک شه‌وه بخوێنرێته‌وه، ستریندباری خۆیشی له‌م شرۆڤه‌یه نزیک بۆته‌وه و له دیمه‌نه‌خه‌ونێکدا ئه‌و لێکچوونه ده‌خاته‌ڕوو: هارونه ڕه‌شید، خه‌لیفه‌ی به‌غدا که له به‌رگی که‌سێکی ئاساییدا خۆی ده‌گۆڕێت و ده‌چێته ناو خه‌ڵکییه‌وه تا بزانێت چۆنچۆنی په‌یڕه‌وی یاساکانی ده‌که‌ن. له‌هه‌مانکاتدا شاعیره‌که داوای لێده‌کات که باسی ئه‌و نایه‌کسانییانه‌ی بۆ بکات که له سه‌فه‌ره‌که‌یدا بینیویه‌تی.\nوه‌ڵامدانه‌وه‌ی پرسیاره‌کانتان زۆر قورسه، چونکه چه‌ندان شت هه‌ن که پێشبینی ناکرێن ….\nخه‌لیفه هارونه ڕه‌شید*یش هه‌ر وای ده‌بینی! بێجووڵه له‌سه‌ر عه‌رشه‌که‌ی داده‌نیشت و قه‌ت له‌و سه‌ره‌وه ته‌ماشای نه‌ده‌کرد که له خواره‌وه چ باسه! دواجار دادوبێدادی خه‌ڵک گه‌ییه گوێ به‌رزه‌کانی. ئه‌وسا له ڕۆژێکی خۆشدا هاته خواره‌وه، به‌شێوه‌یه‌ک که نه‌ناسرێته‌وه، خۆی گۆڕی و بێ سرته خۆی کرد به‌نێو حه‌شاماتی خه‌ڵکدا تا بزانێ وه‌زعی عه‌داله‌ت چۆنه.\nهه‌ڵبه‌ت خۆ پێتانوانییه که من هارونه ڕه‌شید بم؟\nکچه‌که چاره‌سه‌ری مه‌ته‌ڵه گه‌وره‌که، نهێنییه‌کانی ژیان ده‌کات: ژیان وێنه‌یه‌کی خه‌ونه (خه‌ونه وێنه‌یه‌که). شاعیره‌که‌ش ده‌یه‌وێت کچه‌که وه‌ڵامی نهێنییه‌کانی ژیانی بداته‌وه، ده‌یه‌وێت به‌هۆی پرسیارێکی ڕاسته‌وخۆ و کۆنکرێتییه‌وه له کچه‌که بگات، شاعیره‌که ده‌یه‌وێت بزانێت که کچه‌که له‌سه‌ر زه‌وی زیاتر به چی ئازاری چه‌شتووه، کچه‌که‌ش ده‌ڵێت ئه‌وه‌ی که هه‌بم، واته بوونی ئه‌و له‌سه‌ر زه‌وی و له‌ناو مرۆڤدا ئازاراوی بووه:” من هه‌موو عه‌زابه‌کانی ئێوه‌م چه‌شتووه”.\nکه‌واته به‌رله‌وه‌ی بڕۆیت … پیمبڵێ: له خواره‌وه، چ شتێک له‌هه‌موو شته‌کانی تر زیاتر ئازاری دایت؟\nشتێکی وه‌ک ئه‌وه‌ی … که هه‌بم، ئه‌وه‌ی که هه‌ست بکه‌م چاوێک ڕوانینمی لاواز کردووه، که گوێیه‌ک بیستنمی ته‌مبه‌ڵ کردووه، ئه‌وه‌ی که ئه‌ندێشه‌م، ئه‌ندێشه به‌رئاوه‌ڵه و ڕووناکه‌که‌م له پێچاوپێچی چه‌ورایی ئه‌قڵدا شه‌ته‌ک بدرێ. هه‌ڵبه‌ت تۆ مێشکێکت بینیوه .. ج ڕێگه‌گه‌لێکی پێچاوپێچ … چ ڕێگه‌گه‌لێکی خشۆکیی …\nله کۆتایی شانۆنامه‌که‌دا کچه‌که ئاماده‌یی خۆی ده‌رده‌بڕێت که په‌یامی شاعیره‌که له‌گه‌ڵ خۆی به‌رێت بۆ ئیندرای خواوه‌ند، به‌ڵام به‌رله‌وه‌ی بگه‌ڕێته‌وه بۆ ئاسمان، پیڵاوه‌کانی داده‌که‌نێ و فڕێیده‌داته نێو ئاگره‌که‌وه، کچه‌که ده‌یه‌وێت به‌مه هه‌موو وه‌همه‌کانی سه‌ر زه‌وی بسوتێنێ و به‌م شێوه‌یه‌ش هه‌موو په‌یوه‌ندییه‌کانی به جیهانی سه‌ر زه‌وییه‌وه نه‌مێنێ. دوای ئه‌وه و له‌هه‌مان کات و به‌پێی هه‌مان ڕیتواڵ کاره‌کته‌ره‌کانی تریش شته تایبه‌تمه‌نده‌کانی خۆیان: ژنه ده‌رگاوانه‌که شاڵه‌که‌ی، ئه‌فسه‌ر گوڵه‌کانی ده‌ستی، پۆسته‌رهه‌ڵواسه‌ره‌که پۆسته‌ره‌کانی، وه‌ستای شووشه ئه‌ڵماسه‌که‌ی، پارێزه‌ر پرۆتۆکۆڵی دادگاییه‌که‌ی …. هتد به‌م شێوه‌یه‌ش کاره‌کته‌ره‌کان وه‌همه‌کانی خۆیان، وه‌همه زه‌مینییه‌کانیان فڕێده‌ده‌نه نێو ئه‌و ئاگره‌وه که ئه‌گنێس، کچه‌که‌ی خودا خۆی پێده‌گه‌ڕێنێته‌وه بۆ ئاسمان. که کچه‌که ده‌چێته کۆشکه‌که‌وه، هێماگه‌لێکه بۆ ڕزگاربوون له وه‌همه‌کان و ئه‌مه‌ش یه‌کێکه له وانه گرنگه‌کان و په‌یامه سه‌ره‌کییه‌که‌ی دیانه‌تی هیندیش.\nماڵئاواییمان به‌ڕێوه‌یه و کۆتایی نزیک ده‌بێته‌وه\nخوداحافیز ئه‌ی زارۆکی ئینسان، ئه‌ی خه‌ونبین\nخواحافیز تۆ ئه‌ی شاعیر که باشترین ژیان ده‌ژی\nبه باڵی شه‌کاوه‌وه به‌سه‌ر ئه‌رزدا ده‌سووڕێته‌وه\nجار به‌جار له خۆڵدا غه‌رق ده‌بێ\nتا ئه‌وه‌ی که به ئه‌سپایی به‌ری که‌وتووه، پێیه‌وه\n• ئه‌فسون و هێماگه‌لی ”ده‌رگا”\nله خه‌ونه نمایشێکدا چه‌ندین هێماگه‌لی به‌هێز هه‌ن و ئه‌م هێمایانه‌ش یه‌کتر ته‌واو ده‌که‌ن و پێکه‌وه وێنه‌یه‌کی گشتگیر و سه‌راپاگیر له سرکتوری شانۆنامه‌که‌دا ده‌خوڵقێنن: کۆشک، شانۆ، ئه‌شکه‌وت و ده‌رگا داخراوه‌که به‌شێکن له‌و هێماگه‌لانه. لێره‌دا هه‌وڵ ئه‌ده‌م به‌شێک له نهێنییه‌کانی هیماگه‌لی ده‌رگاکه بکه‌ینه‌وه.\nیه‌کێک له ناوه‌نده گرنگ و هێما ئاشکراکانی خه‌ونه نمایشێک، بوونی ده‌رگایه‌کی داخراوه، ئه‌م ده‌رگایه‌ش به درێژایی شانۆنامه‌که ده‌بێته جێگای سه‌رنج و هه‌موو که‌سایه‌تییه‌کان له تێڕامانێکی به‌رده‌وامدان که چ شتێک له پشتی ئه‌و ده‌رگایه‌وه‌یه.\nله پشت ئه‌و ده‌رگایه‌وه چاره‌سه‌ری گه‌ردوون خۆی شاردۆته‌وه، وه‌ڵامی نهێنییه‌کانی ژیان. ده‌رگاکه بکرێته‌وه یان نه‌کرێته‌وه، له‌وانه‌یه له‌پشت ده‌رگاکه‌وه ڕاستییه دڵته‌زێنه‌کان، خه‌ته‌رناکه‌کان، جیهانه نادیار و شاراوه‌کان، شته قه‌ده‌خه‌کراوه‌کان و نائاگاکان خۆیان شاردبێته‌وه، له‌به‌رئه‌وه ڕه‌نگه هه‌موو که‌سێک نه‌یه‌وێت که ئه‌و ده‌رگایه بکرێته‌وه.\nچی له پشت ده‌رگاکه‌وه‌یه؟ چاوه‌ڕوانییه‌کان له‌گه‌ڵ تێپه‌ڕبوونی ڕووداوه‌کانی شانۆنامه‌که‌دا گه‌وره ده‌بێت، به‌شێوه‌یه‌ک له‌به‌رئه‌نجامدا ئه‌و چاوه‌ڕوانییانه ده‌گاته ئاستێکی به‌رز و له‌هه‌مانکاتدا جیاواز و نامۆ.\nکردنه‌وه‌ی ده‌رگاکه ئاشکراکردنی نهێنییه‌کانی گه‌ردوونه و وه‌ڵامیش بۆ ئاشکراکردنی نهێنی و هه‌ڵهێنانی مه‌ته‌ڵێکی وه‌ها گه‌وره ته‌نها یه‌ک شته: عه‌ده‌م21.\nستریندباری له یه‌کی مانگی نۆڤه‌مبه‌ری ساڵی 1901 دا، که ئه‌و کاته به ته‌واوه‌تی شانۆنامه‌که‌ی نووسی بوو، له یه‌کێک له یاداشته‌کانیدا نووسیویه‌تی که ڕوونکردنه‌وه‌یه‌کی گرنگی سه‌باره‌ت به خه‌ونه نمایشه‌که‌ی له کتێبێکدا سه‌باره‌ت به ئاینی هیندی دۆزیوه‌ته‌وه:” نهینی ده‌رگاکه، هیچ، عه‌ده‌مه.” مه‌ته‌ڵی جیهان له هیچدا ده‌دۆزێته‌وه، ئه‌مه‌ش خوێندنه‌وه و بۆچوونی تر و جیاواز ده‌خوڵقێنێ.\nخه‌ونبینه‌کان ده‌ستنیشانی ئه‌وه ده‌که‌ن که ده‌رگاکه به‌ره‌و کوێمان ده‌بات و نهێنییه‌کانیش له چاوی ئه‌و که‌سانه‌دایه که چاودێری شته‌کان ده‌که‌ن. کاتێک ئه‌فسه‌ره‌که خه‌ون به منداڵی خۆیه‌وه ده‌بینێت، ده‌رگاکه له دۆڵابێکدایه که ڕۆژێک له ڕۆژان کتێبێکی دڕاوی تێدا شاردۆته‌وه، له‌دوای ساتێکی تر خه‌به‌ری ده‌بێته‌وه که له چاوه‌ڕوانی ژنێکدایه که هه‌رگیز نایه‌ت، ده‌رگاکه‌شی دوو هه‌زار و پێنج سه‌د و په‌نجاو پێنج جار دیوه، به‌بێ ئه‌وه‌ی له‌وه بگات که چ نهێنییه‌کی له‌خۆیدا حه‌شار دابێت.\nحه‌وت ساڵه من بێره‌دا دێم و ده‌چم! حه‌وت زه‌ربی سێ سه‌د و شه‌ست و پێنج ده‌کاته دوو هه‌زار و پێنج سه‌د و پێنج! ( ڕاده‌وه‌ستێ و په‌نجه ده‌خاته سه‌ر ده‌رگاکه که گوڵه چوار په‌ڕه‌که‌ی پێوه‌یه ) دوو هه‌زار و پێنج سه‌د و په‌نجا و پێنج که‌ڕه‌ت ته‌ماشای ئه‌م ده‌رگایه‌م کردووه به‌بێ ئه‌وه‌ی توانیبێتم حاڵی بم له‌وه‌ی که ئاخۆ ده‌چێته‌وه سه‌ر کوێ! ئه‌م گوڵه چوار په‌ڕه‌یش که بۆ ڕووناکی ده‌که‌وێته سه‌ر پشت … ئه‌دی ده‌بێ بۆ کێ، ڕێگه بداته ڕووناکی بێته ژوورێ؟ ئاخۆ که‌سێک هه‌یه له ناوه‌وه؟ ئاخۆ که‌سێک له‌وێ ده‌ژی؟\nنازانم! من قه‌ت نه‌مدیوه بکرێته‌وه.\nده‌رگاکه له دیمه‌نێکه‌وه بۆ دیمه‌نێکی تر ده‌گۆڕێت، ماناکانی، ناواخنه‌که‌ی و ته‌نانه‌ت شێوازه‌کانیشی، ده‌بێته ده‌رگای ژووری جلوبه‌رگ، بۆ ئه‌وانه‌شی که له ژیانی ژن و مێردایه‌تیدا به‌ندکراون، ده‌بێته قوفڵی به‌ندیخانه، بۆ پارێزه‌ره‌که‌ش ده‌بێته ئه‌و ده‌رگایه‌ی که شکاته‌کانی له پشته‌وه شاردۆته‌وه، به‌ڵام له‌لای کچه‌که پاڵه‌وانێک له‌پشت ئه‌و ده‌رگایه‌وه به‌ندکراوه و پێویسته له‌پشت ده‌روازه‌ی ده‌رگای کۆشکه‌که‌وه ئازاد بکرێت.\nخه‌ونه نمایشێک له یه‌ک کاتدا و له‌سه‌ر چه‌ندین ئاستی جیاواز، ڕاستی و واقیع و شیعرێکی خه‌یاڵئامێزه، ئه‌و کۆشکه‌ی که گه‌وره ده‌بێت و هه‌ڵده‌کشێت، ئه‌و گه‌شته‌ی که له ئاسمانه‌وه ده‌ستپێده‌کات و شوێن و کات تێکه‌ڵاو ده‌کات، وه‌ک ڕاستییه‌کی ڕه‌ها ده‌رده‌که‌وێت، له‌هه‌مانکاتدا ژیانی ڕۆژانه و ڕاستی و واقیع مه‌ودا و سۆنگه‌یه‌کی پڕ له ڕاز و نهێنی له‌خۆده‌گرێت.\nبینه‌ران و ڕووداوه‌کان له‌یه‌ک کاتدا وه‌ک خه‌ون، فه‌نتازیا و واقیع ده‌بینێت. خه‌ونه نمایشێک گه‌مه‌ی وێنه‌کانه، ده‌رگاکه‌ش بینه‌ران له یه‌که‌م وێنه‌ی ئه‌و گه‌شته‌وه ده‌بات تا دوا وێنه‌کان. ده‌رگاکه ده‌رگایه، سینۆگرافیایه‌کی کۆنکرێتییه، له‌هه‌مانکاتدا وێنه‌یه‌کی میتافۆریشه، ده‌رگاکه به‌ڕووی بێئاگایی، جیهانه تاریک و نادیاره‌کاندا داده‌خرێت، به‌خه‌به‌رهاتنه‌وه‌ش مه‌رگه!\nله کۆتاییشدا که ده‌رگاکه ده‌کرێته‌وه، هیچ شتێک له پشت ئه‌و ده‌رگایه‌وه له عه‌ده‌م_ له هیچ زیاتر نابینین، سه‌رله‌نوێ لێره‌دا، ده‌رگاکه ده‌بێته‌وه به هێماگه‌لێکی نوێ، ئه‌مه‌ش گوزارشتێکه له بیروبۆچوونه بودیست و ڕه‌شبینییه فه‌لسه‌فییه‌کانی ستریندباری. له‌هه‌مانکاتدا ئاماژه‌یه‌کیشه بۆ خوێنه‌ر و بینه‌ران تا خۆیان به‌دوای فه‌لسه‌فه نادیار و شاراوه‌کانی پشت ئه‌و ده‌رگایه‌دا بگه‌ڕێن22. له‌به‌رئه‌نجامدا ده‌گه‌ڕێنه‌وه به‌رده‌می ڕاڕه‌وی شانۆ و خه‌ڵکه‌که کۆده‌بنه‌وه و چاوه‌ڕوانی کردنه‌وه‌ی ده‌رگاکه‌ن، چونکه چاره‌سه‌ری مه‌ته‌ڵی جیهان له‌پشت ده‌رگاکه‌وه‌یه، به‌ڵام که‌س دڵخۆش نییه که ده‌رگاکه ده‌کرێته‌وه و وه‌ڵامی مه‌ته‌ڵه‌که‌ش بریتییه له: هیچ.\nئاییناسه‌که به‌م به‌ره‌نجامه توشی هیچ حه‌په‌سانێک نابێت و دووپاتی ئه‌وه ده‌کاته‌وه که:” هیچ! ئه‌مه هه‌ڵهێنانی مه‌ته‌ڵی جیهانه! خودا له سه‌ره‌تادا له هیچه ئاسمان و ئه‌رزی خوڵقاند.”\nڕاست بیرکه‌وه‌ره‌کان، مافناس، پزیشک و وه‌زیری داد هه‌موو مه‌سه‌له‌که به هه‌ڵخه‌ڵه‌تاندن ناوزه‌د ده‌که‌ن و وه‌زیری داد داوای ڕوونکردنه‌وه‌یه‌ک ده‌کات.\nکچه‌که حه‌ز ده‌کا بفه‌رموی پێمان بڵێ مه‌به‌ستی له‌م ده‌رگا کردنه‌وه‌یه چی بوو؟\nنه‌ء، هاوڕێیانی میهره‌بان! گه‌ر بیڵێم باوه‌ڕم پێ ناکه‌ن!\nتۆ زانیت! به‌ڵام تێی نه‌گه‌یشتوویت!\nئه‌گنێس له‌م ده‌روازه‌یه‌وه ده‌گاته ئاستێکی تری ڕاستییه‌کان له‌سه‌ر زه‌وی و به چاوێکی تره‌وه مه‌ته‌ڵه‌که‌ی گه‌ردوون ده‌بینێ: له سه‌ره‌تادا هه‌ر زوو له‌وه حاڵی ده‌بێت که مرۆڤ شایانی به‌زه‌ییه، وه‌ک هاوسۆزی و هاوخه‌مییه‌ک له‌گه‌ڵ هه‌موو مرۆڤایه‌تی، به ده‌رگاکردنه‌وه‌که‌ش ده‌گاته ئه‌و ڕاستییه‌ی که گه‌ردوونیش هیچه، به‌تاڵه یان بۆشه.\nله‌م ڕه‌وشه هه‌مه‌چه‌شن پڕ له جیاوازییه‌دا، ته‌نها شاعیره‌که ده‌یه‌وێت گوێ له کچه‌که بگرێت. دیمه‌نه‌که ده‌گۆڕێت بۆ به‌رده‌می کۆشکه‌که، هه‌موو شتێکیش هه‌ر لێره‌وه ده‌ستیپیکرد، ئه‌گنێس/ کچه‌که به یارمه‌تی ئاگر ده‌گه‌ڕێته‌وه بۆ ئاسمان.\nباوه‌ڕ به تۆ ده‌که‌م، چونکه ده‌زانم تۆ کێیت!\nئێ باشه، پێت ده‌ڵیم!\nله به‌رایی دونیادا به‌رله‌وه‌ی هه‌تاو بکه‌وێت، براما، هێزی مه‌زنی خودایی، ڕۆیشت تا مایا ی دایکی دونیا بۆ زاووزی فریو بدا. ئه‌م به‌ریه‌ککه‌وتنه‌ی توخمه خودایی له‌گه‌ڵ توخمی ئه‌رزیدا، گوناهی مه‌زن بوو، به‌م شێوه‌یه دونیا و ژیان و خه‌ڵک ته‌نها تارماییه‌کن، سه‌رابێکن، خه‌ونه‌وێنه‌یه‌کن …..\n1. یاداشته‌کانی ستریندباری له کۆتایی مانگی ئۆگۆستییه‌وه تا گه‌ڕانه‌وه‌ی هارییه‌ت بوسه له شه‌شی ئۆکتۆبه‌ردا، بریتییه له خه‌م و په‌ژاره‌یه‌کی قووڵ و هه‌ر له‌م ماوه‌یه‌شدا بیر له‌وه ده‌کاته‌وه که کۆتایی به ژیانی خۆی بهێنێت، هه‌ر بۆ نموونه له یه‌کێک له‌و یاداشتانه‌دا ده‌ڵێت: هه‌ست ده‌که‌م که چۆن ئه‌م ئافره‌ته به جوانترین به‌شه‌کانی ڕۆحی منه‌وه هاتوچۆ ده‌کات و بانگهێشتم ده‌کات بۆ هاوده‌می و پێکه‌وه‌بوون. من هه‌ست ده‌که‌م به‌هۆی ئه‌وه‌وه پیس بووم. پیاوی نامۆ به تێڕوانینه ناپاکه‌کانیان ئه‌و پیس ده‌که‌ن و به‌و شێوه‌یه منیش پیس ده‌که‌ن. به‌هۆی ئه‌م ئافره‌ته‌وه ڕۆده‌چمه خواره‌وه به‌نێو چڵپاودا، هه‌رچه‌نده ئێمه جیابووینه‌ته‌وه، به‌ڵآم هه‌میشه له دووره‌وه ده‌نگی له گوێمدا ده‌زرنگێته‌وه.\n2. ستریندباری له ساڵی 1901 دا حه‌وت شانۆنامه‌ی نووسیوه، هه‌ر بۆ نموونه: به‌شی دووه‌می به‌ره‌و دیمه‌شق، کارڵی چوارده، به‌شی سێیه‌می به‌ره‌و دیمه‌شق، کریستینا و خه‌ونه نمایشێک.\n3. شانۆنامه‌ی خه‌ونه نمایشێک بۆ یه‌که‌م جار له‌سه‌ر شانۆی سوێدی له 17 ی ئه‌پرێلی ساڵی 1907 دا نه‌مایشکراوه. دوای نه‌مایشه‌که بینه‌ران قایل نه‌بوون بچنه ده‌ره‌وه تا خودی ستیندباری نه‌بینن، بۆ ئه‌م مه‌به‌سته‌ش دوای چه‌پڵه‌ڕێزان و به یه‌که‌وه به پی کێشاویانه به زه‌ویه‌که‌دا، تا له به‌ره‌نجامدا به‌رێوه‌به‌ری شانۆکه ناچار ده‌بێت که بێته ده‌ره‌وه و په‌یمانیان بداتێ که به ته‌له‌فۆن په‌یوه‌ندی بکات به ستیندبارییه‌وه و ئه‌م داوا و کاردانه‌وه به‌هێزه‌ی بینه‌رانی بۆ بگێرێته‌وه. ئه‌وه‌ی جێگای ئاماژه‌یه هارییه‌ت بوسه له‌م نه‌مایشه‌دا ڕۆڵی کچه‌که‌ی بینیوه.\n4. ستریندباری له یاداشته‌کانی ساڵی 1907 دا نوسیویه‌تی: ئه‌م شانۆنامه‌یه دوای چل ڕۆژی پڕ له ژان و ئازار نووسراوه.\n5. ستریندباری زۆر باس ئاگاداری ته‌کنیک و به‌ره‌وپێشه‌وه‌چوونی شانۆیه‌کی هاوچه‌رخ و مۆدێرن بووه، خه‌ونه نمایشێک بۆ ئه‌و شانۆ مۆدێرنه نووسراوه. ستریندباری پلانی هه‌بووه که خه‌ونه نمایشێک له شانۆی ئه‌نتیم نه‌مایش بکات و پرۆجێکته‌ر و ته‌کنیکێکی ساکاری جیاواز بۆ دیمه‌نی هه‌ڵکشانی کۆشکه‌که به‌کاربهێنێ و سه‌ما و گۆرانی بخاته نێو به‌ش و دیمه‌نه‌کانی نه‌مایشه‌که‌وه.\n6. پێنج ساڵ دوای نووسینی شانۆنامه‌که، ستریندباری دیمه‌نێک وه‌ک ده‌روازه و ده‌سپێک به‌ناوی (ده‌سپێکه نواندن بۆ خه‌ونه نمایشێک) ده‌نووسێت. وا پێده‌چێ که ئه‌م دیمه‌نه‌ی له ساڵی 1906 دا نووسیبێت و کچه‌که‌ی ئیندرا و ئیندرای خواوه‌ند کۆده‌کاته‌وه. ئه‌و دیمه‌نه سیمایه‌کی میتۆلۆژی، چڕ و پاکژ له‌خۆده‌گرێت، له ئاسماندا ڕووئه‌دات و ده‌بێته سه‌ره‌تایه‌ک بۆ هه‌موو شانۆنامه‌که.\n7. وه‌ستای شووشه به باوکی کچه‌که له‌سه‌ر زه‌وی داده‌نرێت و که کچه‌که ده‌ڵێت ئه‌م کۆشکه به‌رده‌وام له زه‌وییه‌وه گه‌وره ده‌بێت، به گومان و حه‌په‌سانه‌وه وه‌ڵامی ئه‌و پرسیاره‌ی کچه‌که ده‌داته‌وه و دووپاتی ئه‌وه ده‌کاته‌وه هه‌رگیز نه‌یبنیوه که کۆشکێک گه‌وره ببێت، به‌ڵام خێرا قسه ده‌گۆڕێت و ده‌ڵێت وایه کۆشکه‌که گه‌وره بووه.\n8. ستریندباری هینده بودییه‌ت سه‌رنجی ڕاکێشاوه و کتێبی جۆراوجۆری له‌باره‌وه خوێندووه‌ته‌وه، له ئه‌نجامدا خۆیشی کتێبێکی له‌سه‌ر بودییه‌ت نووسیوه.\n9. دروستکردنی سینۆگرافیایه‌کی واقیعی هیچ هونه‌رێکی تێدا نییه، به‌ڵام چۆن بتوانین ئه‌و واقیعه وا به‌رجه‌سته بکه‌ین که وا له بینه‌ران بگه‌یه‌نێ ئه‌وه‌ی ده‌یبینن واقیعێکی ئاشکرای ژیان نییه، به‌ڵکو له‌هه‌مانکاتدا خه‌ون و شیعریشه.\n10. خه‌ونه نمایشێک له 28 ی ئۆکتۆبه‌ری ساڵی 1921 دا له‌سه‌ر شانۆی پادشایه‌تی له ستۆکهۆڵم و له ڕیژی ڕیژیسۆری گه‌وره‌ی ئه‌و ده‌مه (ماکس ڕاینهارت) نه‌مایش ده‌کرێت. ماکس ڕاینهارت له‌و سه‌رده‌مه‌دا کۆمه‌ڵێ له شانۆنامه‌کانی ستریندباری پێشکه‌ش ده‌کات، هه‌ر بۆ نموونه سه‌مای مه‌رگ 1915، سۆناتای تارمایی 1917، که‌ڵک و باوبۆران 1920 و زوربه‌شیان به گه‌شتی هونه‌ری سه‌ردانی سووید ده‌کرێن و له شاره گه‌وره‌کاندا نمایش ده‌کرێنه‌وه.\n11. ڕیژیسۆری که‌نه‌دی ڕۆبێرت لێپاک له ساڵی 1994 دا، له‌سه‌ر شانۆی پادشایه‌تی له ستۆکهۆڵم خه‌ونه نمایشێک پێشکه‌ش ده‌کات، لێپاک ڕۆڵی ئه‌فسه‌ره‌که دابه‌ش ده‌کات به‌سه‌ر سێ ئه‌کته‌ری پیاوی به ته‌مه‌ن جیاوازدا. به‌ڵام ڕیژیسۆری ئه‌مه‌ریکی ڕۆبه‌رت یۆڵسۆن که له ساڵی 1998 دا له‌سه‌ر شانۆی شار له ستۆکهۆڵم خه‌ونه نمایشێک پێشکه‌ش ده‌کات، وێنه‌یه‌کی ئه‌بستراکت و شانۆیه‌کی پۆست مۆدێرنیزمی باڵا له خه‌ونه‌کانی ستریندبارییدا ئه‌دۆزێته‌وه.\n12. ئینگمار بێرگمان بۆ یه‌که‌م جار شانۆنامه‌ی خه‌ونه نمایشێک له ساڵی 1970 دا له‌سه‌ر شانۆی پادشایه‌تی نه‌مایش ده‌کات. بێرگمان ڕۆڵی کچه‌که‌ی له‌نێوان دوو کاره‌کته‌ری ئافره‌تدا دابه‌ش کردووه، کچه‌که‌ی ئیندرا ی خواوه‌ند و کچێکی مرۆڤ و ئاسایش له‌سه‌ر زه‌وی. ئینگمار بێرگمان سه‌رله‌نوێ و له ساڵی 1981 دا خه‌ونه نمایشێک نمایش ده‌کاته‌وه، ئه‌مجاره‌شیان ڕۆڵی کچه‌که دابه‌ش ده‌کات به‌سه‌ر سێ به‌شدا، له دیمه‌نی یه‌که‌مدا له‌لایه‌ن کچێکی گه‌نجه‌وه، له دیمه‌نی دووه‌مدا کچێکی ته‌مه‌ن مامناوه‌ندی و له دواییشدا له‌لایه‌ن ئافره‌تێکی به ته‌مه‌نه‌وه.\n13. ستریندباری پێشه‌کییه‌کی گرنگی بۆ شانۆنامه‌ی خه‌ونه نمایشێک نووسیوه و ئه‌و پێشه‌کییه داده‌نرێت به ڕاپۆرتێکی گرنگی دیدێکی قووڵی شانۆیی. ستریدنباری له ساڵی 1888یشدا که شانۆنامه‌ی خاتوو ژۆلیا ده‌نووسێت، پێشه‌کییه‌کی تایبه‌تیش بۆ شانۆنامه‌که ده‌نووسێ. له‌و پێشه‌کییه‌دا نموونه‌یه‌کی باڵای شانۆیه‌کی ناتورالیست ده‌خاته ڕوو، دواجار ئه‌و پێشه‌کییه نه‌ک ته‌نها بووه مانیفێستێکی گرنگ بۆ بزووتنه‌وه‌ی ناتورالیزم له ئه‌وروپادا، به‌ڵکو بووه دۆکیومێنتێکی گرنگ له مێژووی شانۆ و درامای هاوچه‌رخدا.\n14. ئیندرا خواوه‌ندێکی هیندییه و له میتۆلۆژیا دێرینه‌کانی هیندیستاندا مانای هه‌ور و تریشقه و باران ده‌گه‌یه‌نێت. ئه‌مه جگه له‌وه‌ی هێماگه‌لێک بووه بۆ (خوای جه‌نگ). ئیندرای خواوه‌ند به‌وه ناسراوه که هێز و توانای شه‌یتانه‌کانی تێکشکاندووه. چه‌کی به‌کارهێنانی ئیندرا ”تریشقه” بووه، سه‌رچاوه میتۆلۆژییه‌کان ئاماژه‌ی ئه‌وه ده‌که‌ن که ئیندرا له‌کاتی جه‌نگدا خۆی به‌هێز و ووزه‌ی هه‌ور و تریشقه‌ی ئاسمانی به‌هێز کردووه.\n15. ئیندرای خواوه‌ند هیچ کچێکی نه‌بووه و ستریندباری له فه‌نتازیا و داهێنانی خۆیه‌وه ئه‌م کچه خواوه‌ندییه‌ی خوڵقاندووه.\n16. هه‌ندێ لێکۆڵینه‌وه ئاماژه‌ی ئه‌وه ده‌که‌ن که کاره‌کته‌ری پارێزه‌ره‌که به‌رجه‌سته‌یه‌کی ڕاسته‌وخۆ، قووڵ و ئاشکرای حه‌زره‌تی مه‌سیحه، ئه‌م کاره‌کته‌ره شیکایه‌ت و ژان و ئازار و نایه‌کسانییه‌کانی مرۆڤایه‌تی به‌سه‌ر شانییه‌وه‌یه‌تی، به‌ڵام ناتوانێ هیج بکات و ڕزگارکه‌ر نییه.\n17. ستریندباری زۆر به وردی ئه‌تمۆسفێر و دیمه‌نی شانۆنامه‌که‌ی له ستۆکهۆڵمه‌وه هێناوه، کۆشکه‌که، که‌نیسه، به‌نده‌ر، پاپۆڕ و زۆر شتی تر، ئه‌و شوێن و شتانه‌ی که ستریندباری هه‌موو ڕۆژێک له پیاسه‌ی به‌یانیاندا بینیونین، یان له په‌نجه‌ره‌ی ژووره‌که‌یه‌وه له ناوچه‌ی کاڵاپلان ته‌ماشایکردوون.\n18. خوێندنه‌وه و خستنه سه‌ر شانۆی خه‌ونه نمایشێک هه‌میشه جۆراوجۆر بووه، ئه‌مه‌ش ده‌گه‌ڕێته‌وه بۆ ده‌وڵه‌مه‌ندیی پیه‌سه‌که و ڕه‌خسینی خوێندنه‌وه‌ی جیاواز. بۆ نموونه هه‌ندێک وه‌ک وێنه‌یه‌کی ڕاستی ژیان، یان خه‌ونێک و هه‌ندێکیش وه‌ک شیعرێک به‌رجه‌سته‌یان کردووه. به‌ڵام بۆ خودی ستریندباری ئه‌و سێ دیده یه‌ک شت بوون و ویستوویه‌تی ئێمه‌یش زۆر به ساکاری و وریایی به‌نێو ئه‌و سێ دیده‌دا گوزه‌ر بکه‌ین. ستریندباری خۆی له ڕوانگه‌ی ئه‌م دیالۆژه‌ی نێوان شاعیر و کچه‌که‌وه دووپاتی ماناکانی شانۆنامه‌که ده‌کاته‌وه:            \n19. ئیندرای خواوه‌ند وه‌ک خوایه‌ک ناتوانێ له خواره‌وه، له‌سه‌ر زه‌وی هه‌ناسه بدات، هه‌ر له‌به‌ر ئه‌وه‌شه له‌بری خۆی کچه‌که‌ی ده‌نێرێته خواره‌وه.\n20. هه‌ندێ سه‌رچاوه ئاماژه‌ی ئه‌وه‌یان کردووه که ئه‌م دیمه‌نه گه‌ڕانه‌وه‌یه‌کی ستریندبارییه بۆ ژیانی تایبه‌تی خۆی و دایکی و باوکی. دایکی کاره‌که‌ر بووه له‌لای باوکی و، دایکی چه‌ندین منداڵی بووه و دواجار باوکی ناچاربووه که ماره‌ی بکات.\n21. ئێمه له‌لای ستریندباری هه‌ر له سه‌ره‌تاوه له خه‌ونداین، ده‌رگا داخراوه‌که‌ش که له کۆتاییدا ده‌کرێته‌وه، خه‌ونه‌که‌ش ته‌واو ده‌بێت.\n22. ده‌رگاکه مۆتیڤێکی واقیعی هه‌بووه و یه‌کێک بووه له ده‌رگاکانی نێو ڕاڕه‌وه‌کانی شانۆی پادشایه‌تی و ستریندباری زۆرجار به ڕامانه‌وه لێیڕوانیوه و پرسیاری کردووه که ئاخۆ ئه‌و ده‌رگایه ده‌چێته‌وه سه‌ر کوێ.\nبۆ نووسینی ئه‌م باسه چه‌ندین سه‌رچاوه‌م خوێندۆته‌وه، به‌دوای چه‌ندین کتێبی کۆندا گه‌ڕاوم و بۆ چه‌ندین جار خودی شانۆنامه‌که‌م خوێندۆته‌وه، لاپه‌ڕه‌کانیم هه‌ڵداوه‌ته‌وه و له‌گه‌ڵ کاره‌کته‌ره‌کاندا دواوم. به‌ڵام گرنگترین ئه‌و سه‌رچاوانه‌ی که سوودم لێوه‌رگرتوون بریتیین له مانه‌ی خواره‌وه:\n1. Strindbergs drömspelsteknik i drama och teater, av Richard Bark, 1981\n2. Strindbergs inre landskap, av Sara Rydin, 1999\n3. Det gäckande könet, strindberg och genusteori, av Anna Cavallin och Anna Westerståhl stenport (red.), 2006\n4. Svensk litteratur 1870-1970, av Cunnar Brandell, 1974\n5. Strindbergs dramatik, av Gunnar Ollen, 1982\n6. August Strindberg, svenska folkets litteratur historia, av Sven Stople. 1978\n7. Strindberg och myterna, av Harry G. Carlson, 1979\n8. Strindberg- ett författarliv, av Gunnar Brandell. Fjärde delen, 1979\n9. Två Drömspel, från strindbergs modernism till potters television, av Staffan Ericson, 2004\n10. Ett drömspel av August Strindberg, nationalupplagan, 1988\nPrevious گۆڤاری ئاینده ژماره 86\nNext پێش خۆكوشتن


هێرشی سپا بۆ سەر حیزبەکانی ڕۆژهەڵات ئیدانە دەکەین – چاونیوز\nهەروەک ئاگادارن لە ماوەی ڕۆژانی ڕابردوو (٩،١٠ و ١١ ی سێپتامبری ٢٠٢١) دڕۆنە بۆمب ڕێژکراو و تۆپخانەکانی سپای پاسدارانی ئینقلابی ئیسلامی، بە چڕی ناوچە سنوورییەکانیی باشووری کوردستان لەوانە «سیدەکان، بەربزین، چۆمان و بەرزاییەکانی ناوچەی سنووری حاجی ئۆمەران»ی بە بیانووی هەبوونی مەقەڕ و بارەگای حیزبە کوردستانییەکانی دژبەری کۆماری ئیسلامی بۆردمان کرد. لە ئەنجامی ئەم هێرشانەدا زیانی ماڵی و ژینگەیی بە ناوچەکە و خەڵکی نیشتەجێی ئەو سنوورانە گەیاند و بوو بە هۆی ترس و دڵەڕاوکێی زۆر.\nئەم هێرشانە لە کاتێکدا ڕوو دەدەن کە لە ماوەی ڕۆژانی ڕابردوو «محەممەد پاکپوور» فەرماندەی هێزی زەوینی سپای پاسداران هەڕەشەی لە حیزبە سیاسییەکانی کوردستان و خەڵکی دانیشتووی دەوروپشتی بارەگاکانی ئەوان کرد، ئەگەرچی ئەمە جاری یەکەم نییە کە کۆماری ئیسلامی ئێران هێرش دەکاتە سەر چالاکانی سیاسی و ئوپوزیسیۆنی ئەو حکوومەتە و هەڕەشەیان لێ دەکات. ناوەندە ئەمنی و نیزامییەکانی کۆماری ئیسلامی ئێران ماوەماوە بە بیانووی هەبوونی حیزبە کوردستانییەکان، هێرش دەکەنە سەر ناوچە سنوورییەکانی هەرێمی کوردستان و ئەم هێرشانە زیانی گیانی و ماڵی لە ڕادەبەدەری لێدەکەوێتەوە.\nهەر بۆیە، ئێمە ڕێکخراوەکانی چالاک لە بواری مافی مرۆڤ لە کوردستان، هێرشی سەربازی و چەکداری بۆ سەر حیزبەکانی کوردستان و هەروەها بێدەنگی ڕێکخراوە نێونەتەوەییەکان و کۆمەڵگای جیهانی لە بەرامبەر ئەم جۆرە کردەوانەدا بە تووندی مەحکووم دەکەین و وێڕای کۆمەڵانی خەڵکی کوردستان خوازیاری کۆتایی هێنان بە هێرشەکانی کۆماری ئیسلامی ئێران بۆ سەر چالاکانی سیاسی و حیزبەکانی ڕۆژهەڵاتی کوردستانین. هەروەها لەو بڕوایە داین کە چارەسەری پرسی کورد لە ڕێگای تیرۆر، ئیعدام، دەستبەسەرکردن، هێرشی نیزامی و هەڕەشەکردن چارەسەر نابێت و دانپێدانان بە خواستی نەتەوەی کورد و پێدانی مافی ڕەوا، یاسایی و سرووشتی کورد و چارەسەری ئاشتیانەی پرسیی کورد تەنیا ڕێگایەکە کە ئاشتی و سەقامگیری لە ناوچەکە درووست دەکات.\nیەکشەممە ١٢ی سێپتامبری ٢٠٢١ – ٢١ی خەرمانانی ١٤٠٠ی هەتاوی


دوای چەند مانگ لە هەڵپەساردنی یەکەم کاروانی عەمرەکان گەیشتنە ناو مەککە - پرس میدیا\nHome جیهان سڵایدشۆو کۆرۆنا گرنگ هەواڵ دوای چەند مانگ لە هەڵپەساردنی یەکەم کاروانی عەمرەکان گەیشتنە ناو مەککە\nدوای چەند مانگ لە هەڵپەساردنی یەکەم کاروانی عەمرەکان گەیشتنە ناو مەککە\nپرس میدیا 10/04/2020 10:15:00 am جیهان, سڵایدشۆو, کۆرۆنا, گرنگ, هەواڵ,\nدوای حەوت مانگ لە هەڵپساردنی بەهۆی بڵاوبوونەوەی ڤایرۆسی كۆرۆناوە جارێكی دیكە دەرگا بەڕووی عەمرەكاراندا كرایەوە و دوێنێ شەممە یەكەم كاروان لە سعوودیە بۆ ئەنجامدانی عەمرە، گەیشتە مزگەوتی حەرەم لە مەككە.\nلەوبارەوە سەرۆكایەتی مەككە لە هەژماری تایبەتی خۆی لە تویتەر بڵاویكرەوە لە چوارچێوەی گرتنەبەری رێوشوێنەكانی خۆپارێزیی، یەكەم كاروانی عەمرەكاران گەیشتووەتە مزگەوتی حەرەم لە مەككە بۆ ئەوەی عەمرە ئەنجام بدەن.\nهاوكات سەرۆكایەتی مەككە، وێنەی ئەو كەسانەی كە بۆ ئەنجامدانی عەمرە، گەیشتوونەتە ناو حەرەمی پیرۆز، بڵاوكردەوە.\nپێشتر وەزارەتی حەج و عەمرەی سعوودیە بڵاویكردبوویەوە ئامادەكاری دەكرێت بۆ ئەوەی یەكەم كاروانی عەمرەكاران، بچێتە ناو حەرەمی پیرۆز لە مەككە.\nئەوەش دوای ئەوە دێت لە مانگی ئاداری رابردووە، ئەنجامدانی عەمرەكردن لە چوارچێوەی گرتنەبەری رێوشوێنەكانی بەرگرتن لە بڵاوبوونەوەی ڤایرۆسی كۆرۆنا لە سعوودیە هەڵپەسێردرابوو.\nBy پرس میدیا at 10/04/2020 10:15:00 am


ئەندامی فڕاکسیۆنی کرێکاران: نرخی بێکاری لە ئێراندا ٣٠%ـە\nزایینی: ٠٨-٠٥-٢٠١٢ - هەتاوی: ١٣٩١/٠٢/١٩ - ١٣:٢٥ تاران قه‌باره‌ی فۆنت:\nکوردستان میدیا: ئەندامێکی فراکسیۆنی کرێکاریی مەجلیس رایگەیاندووە، ئامارەکانی دابین کردنی هەلی کار، بۆ بەلاڕێدا بردنی بیروڕای گشتییە.\nبەگوێرەی راپۆرتی ئیلنا، داریووش قەنبەری ئەندامی کومیسیۆنی کریکاریی مەجلیسی رێژیم وێڕای ئاماژە بە بەوە کە "نرخی بێکاری لە ئێراندا ٣٠%ـە" گوتی: "ئێستا ئامارە فەرمییەکان باس لە بێکاریی ٣ میلیۆن کەسی دەکەن، لە حاڵیکدا کە ئەم ئامارانە، ژنان و خوێندکارانی وڵات ناگرێتەوە.\nناوبراو بە رەت کردنەوە ئیدیعای دەوڵەت لەهەمبەر دابین کردنی ٢ میلیۆن هەلی کار لە درێژەی یەک ساڵی رابردوودا پەڕژایە سەر ئەوە کە ئامارە بڵاو کراوەکان لەلایەن دەوڵەتەوە بۆ بەلاڕێدا بردنی بیروڕای گشتییە.\nقەنبەرى گوتی: "زیاد بوونی رێژەی هاوردە بۆ نێو وڵات دەرخەری ئەوەیە کە نرخی بێکاری زیادی کردووە و بەو پێیە لەهەمبەر زێدە بوونی رێژەی هاوردەکان، بە هەمان رادە، رێژەی بێکاریش روو لە زیاد بوون دەکات".\nهاوکات نوێنەری کارگێڕانی ئەنجومەنی بەرزی وڵات، هەواڵی دەرکران و بەرشکستە بوونی یەکەکانی بەرهەمهێنای لەم ساڵی هەتاوی، پژڕاست کردۆتەوە.


دادوه‌ریی عێراق نكوڵیده‌كات له رێكه‌وتنێك بۆ هه‌مواركردنی سزای مه‌رگی تووندڕه‌وه فه‌ره‌نسییه‌كان\nئه‌نجومه‌نی دادوه‌ریی عێراق سێشه‌ممه (11 حوزه‌یران) نكوڵیی كرد له رێكه‌وتنێك له‌گه‌ڵ پاریسدا بۆ هه‌مواركردنی ئه‌و سزای مه‌رگانه‌ی به‌سه‌ر هاوڵاتییه فه‌ره‌نسییه‌كاندا سه‌پێنراوه له به‌غدا له‌سه‌ر په‌یوه‌ندییان به "ده‌وڵه‌تی ئسلامی" (داعش)ه‌وه.\nدادگایه‌ك له به‌غدا له‌م چه‌ند هه‌فته‌یه‌ی رابردوودا سزای مه‌رگی سه‌پاند به‌سه‌ر 11 پیاوی فه‌ره‌نسیدا كه له سوریای دراوسێوه راده‌ستی عێراق كرابوون، كه له‌وێ له‌میانه‌ی شه‌ڕكردندا بۆ داعش ده‌ستگیركرابوون.\nبه‌گوێره‌ی وته‌بێژی ئه‌نجومه‌نی باڵای دادوه‌ریی عێراق، عه‌بدولسه‌تار به‌یره‌قدار، ته‌نیا بڕیاری دادگا -- نه‌وه‌ك رێكه‌وتنێكی دوولایه‌نه -- توانای گۆڕینی سزاكانیانی هه‌یه.\nناوبراو سێشه‌ممه رایگه‌یاند: "ئه‌و سزایانه‌ی له‌لایه‌ن دادگاكانی عێراقه‌وه ده‌رده‌چن ته‌نیا له‌لایه‌ن دادگای تێهه‌ڵچوونه‌وه‌وه ده‌توانرێت پێداچوونه‌وه‌ی بۆ بكرێت -- كه به‌پێی یاسا ده‌سه‌ڵاتی ئه‌وه‌ی هه‌یه سزاكه په‌سه‌ندبكات یان بیگۆڕێت به‌پێی دۆخی هه‌ر تاوانێك -- نه‌وه‌ك به‌پێی رێكه‌وتنی نێوان وڵاتان."\nبه‌یاننامه‌كه‌ی دوای ئه‌و راپۆرتانه هات كه رایانگه‌یاند حكومه‌تی عێراق رێكه‌وتنێكی له‌گه‌ڵ پاریس واژۆكردووه بۆ ئاسانكردنی سزای مه‌رگی هاوڵاتییه فه‌ره‌نسییه‌كانی له به‌رامبه‌ر بڕێك پاره‌دا.\nسزای 11 كه‌سه‌كه هێشتا به‌كۆتایی نه‌گه‌یشتووه.\nبه‌گوێره‌ی یاسای عێراقی، تاوانباران 30 رۆژیان هه‌یه بۆئه‌وه‌ی تانه له هه‌ر بڕیارێك بده‌ن و ئه‌وانه‌شی سزای له‌سێداره‌دانیان بۆ ده‌رچووه، تانه‌لێدانه‌كه‌یان راسته‌وخۆ ده‌نێردرێت بۆ دادگای تێهه‌ڵچوونه‌وه.\nبه‌گوێره‌ی پارێزه‌ری یه‌كێك له سزادراوه‌كان، موزه‌فه‌ر جه‌ریان، له‌وێ بڕیاره‌كه له‌لایه‌ن 12 دادوه‌ره‌وه پێداچوونه‌وه‌ی بۆ ده‌كرێت.\nدادگایه‌كی عێراقی بێوه‌ژنه 'فریودراوه' بیانییه‌كانی داعش تاوانبارده‌دات\nعێراق سزای له‌سێداره‌دان به‌سه‌ر دوو فه‌ره‌نسیی تردا ده‌سه‌پێنێت\nعێراق سزای مه‌رگ ده‌سه‌پێنێت به‌سه‌ر 15 ژنی توركیدا له‌سه‌ر ئه‌ندامێتی داعش


یەکێتی ئەوروپا دەیەوێت ئابڵوقە بخاتە سەر کەرتی نەوتی ڕووسیا\nهێزەکانی ڕووسیا هێرشی مووشەکی دەکەنە سەر وێستگەی ئازۆڤستاڵی بەرهەمهێنانی پۆڵا لە ماریوپۆڵ، ئەو جێگایەی کە بەرپرسانی ئۆکرانیا ڕۆژی سێشەممە ڕایانگەیاند هێشتا 200 هاوڵاتی تێیدا گیریان خواردووە.\nهێرشی ڕووسیا بۆ گرتنی ڕۆژهەڵات و باشووری ئۆکرانیا لە دوای شکستهێنان لە گرتنی کیێڤ لەگەڵ پابەندبوون و بەلێنی هێزە ڕۆژئاواییەکان بۆ دابینکردنی چەکی قورستر بۆ ئۆکرانیا ڕووبەڕوو بووەتەوە. چاوەڕوان دەکرێت ڕۆژی سێشەممە کۆمیسیۆنی ئەوروپا قەدەغەکردنی کڕینی نەوتی ڕووسیا وەک هەوڵێک بۆ فشار خستنەسەر مۆسکۆ ڕابگەیەنێت.\nکۆنگرێسی ئەمەریکا ڕەچاوی پاکێجێکی یارمەتییە سەربازییەکان بە بڕی 33 ملیار دۆلار دەکات و بەریتانیاش ئەم هەفتەیە بەڵێنی داوە 375 ملیۆن دۆلاری زیاتر وەک یارمەتی بەرگری ڕەوانەی ئۆکرانیا بکەن.\nئەو وێنە و گرتە ڤیدیۆیانەی کە لە رۆیتەرز بڵاو بوونەتەوە دەریدەخەن ڕۆژی دووشەممە لە دەوروبەری ماریۆپۆل کە لە لایەن ڕووسیاوە داگیر کراوە، چەند مووشەکێکی رووسی بەرەو کارگەکە کە مێژووەکەی بۆ سەردەمی یەکێتی سۆڤیەت دەگەڕێتەوە هەڵدراون.\nهێرشەکەی ئەم دواییەی ڕووسیا بۆ سەر ئەو ناوچەیە لە دوای ئاگربەستێکەوە دێت کە بە نێوەندگیری نەتەوە یەکگرتووەکان هاتبووە ئاراوە بۆ رزگارکردنی ئەوانەی لە ناو کارگەکەدا گیریانخواردووە و هیشتاش دیار نییە ئایا هێرشەکە ڕێگرە لە چۆڵکردن و دەربازکردنی خەڵکەکە یان نا.\nماریوپۆل ئامانجێکی سەرەکییە بۆ ڕووسیا و دەیەوێت لەو رێگایەوە ئۆکرانیا لە دەریای ڕەش داببڕێت، هەروەها خاکی ژێر دەسەڵاتی خۆی لە باشوور و ڕۆژهەڵاتی ئۆکرانیا لە رێگای ماریوپۆلەوە بە یەکەوە ببەستێتەوە.\nبۆردومانەکانی ڕووسیا لەوتای 24ی مانگی2وەوە بووەتە هۆی وێرانبوونی شارەکانی ئۆکرانیا و گیان لەدەستدانی هەزاران هاوڵاتی مەدەنی و ئاوارە بوونی زیاتر لە پێنج ملیۆن خەڵکی ئەو وڵاتە.\nبڕیارە لە برۆکسل کۆمیسیۆنی ئەوروپا ڕۆژی سێشەممە شەشەمین پاکێجی پێشنیارکراوی سزاکانی یەکێتی ئەوروپا لە دژی ڕووسیا ڕابگەیەنێت، لەوانەش ئەگەری قەدەغەکردنی کڕینی نەوتی ڕووسیا، هەروەها ئەڵمانیاش لە گۆڕانێکی بەرچاودا ڕایگەیاندوە ئامادەیە پشتیوانی لەو سزایە بۆ سەر نەوتی ڕووسیا بکات.\nکیێڤ دەڵێت کڕینی وزە لە رووسیا بە مانای ئەوە دێت کە وڵاتانی ئەوروپایی یارمەتی کرێملن دەدەن بەردەوام بن لە داگیرکارییەکەی لە ئۆکرانیا و ڕۆژانە سەدان ملیۆن یۆرۆ ڕەوانەی مۆسکۆ دەکەن.\nزێلێنسکی لە وتارێکی ڤیدیۆییدا گوتی "پێویستە ئەم پاکێجەی سزاکان هەنگاوی ڕوون بگرێتە بەر بۆ ڕێگرتن لە داهاتی ڕووسیا لە رێگای سەرچاوەکانی وزە".\nبڕیار وایە باڵیۆزەکانی وڵاتانی یەکێتی ئەوروپا ڕۆژی چوارشەممە لە کۆبوونەوەیەکدا تاوتوێی ئەو سزا پێشنیارکراوانە بکەن.\nکێ نەوتی خاوی ڕووسیا دەکڕێت و کێ چیتر نایکڕێت\nئەڵمانیا پشتیوانی لە قەدەغەکردنی نەوتی ڕووسیا لەلایەن یەکێتی ئەوروپاوە دەکات


فۆڕمی تۆمارکردنی بابەت | 18-03-2018\n$باشووری کوردستان$ - شەوی ڕابردوو تۆپخانەکانی تورکیا گوندەکانی بەرمیزە و خواکورک و گەلیە ڕەش وچەند ناوچەیەکی تریان لە سنووری شارەدێی #سیدەکان#-ی سەر بە شارۆچکەی سۆرانی لە سنووری پارێزگای هەولێر تۆپباران کرد. - شاندی #کۆنگرەی نەتەوەیی کورد# - کەنەکە و نوێنەرانی بەشێک لە حزبەکان و پێکهاتە ئاینییەکانی باشوری کوردستان، کە 10 ئەم مانگە بەڕێکەوتن بۆ عەفرین، گەیشتنەوە شاری هەولێر و لە پرێس کۆنفڕانسێکدا باسی بارودۆخی عەفرینیان کرد. - سوپای تورکیا بە قوڵایی زیاتر لە 10 کیلۆمەتر خاکی باشووری کوردستانی لە سنووری سیدەکانی سەر بە قەزای سۆران بەزاندووە، بەردەوام لە رێگەی هەلیکۆپتەرەوە سەربازی زیاتر لە بەرزاییەکانی گوندی بەرمیزە دا‌دەبەزێنێ و، بۆردوومان و تۆپبارانی سنوورەکە دەکات، ئەمەش ژیانی گوندنشینانی سەر سنووری تێکداوە و خەڵک لە دڵەراوکێدان. - #لاهور شێخ جەنگی# بەرپرسی ئاژانسی پاراستن و زانیاری/ زانیاری هەرێمی کوردستان پەیامێکی لەبارەی رووداوەکانی #16ی ئۆکتۆبەر# و رۆژانی دواتر بڵاوکردەوە و تیایدا داوای پێکهێنانی لیژنەیەک دەکات بۆ لێکۆڵینەوە لەو بابەتە. - ڕاوێژکارێکی ئاینیی مەکتەبی سیاسی یەکێتی نیشتیمانی کوردستان، ڕایدەگهەیەنێت: ئەگەر هەڵوێستی جدیی و کردارییمان نەبێت لەسەر ئەو هێرشانەی کە دەکرێنە سەر عەفرین، دەبێت چاوەڕێی ئەوە بکەین، کە تورکیا باشوری کوردستانی داگیر بکات. - بەبۆنەی گیرانی عەفرین لە زۆرێک لە شار و شارۆچکەکانی باشووری کوردستان خەڵکانێک وەک پشتگیریی عەفرین هاتنەسەر شەقامەکان و ناڕەزایی خۆیانیان دەربڕی. $رۆژئاوای کوردستان$ - سەرچاوەکان باس لە بۆردوومانی چڕی تورک دەکەن بۆ سەنتەری #عەفرین# و گەڕەکی مەحمودییە، هەروەها باس لەوەش دەکرێت کە شەڕ لە لێوار و نزیک ناوەندی عەفریندایە.=KTML_Embed_Begin=width:25%;height:20%;float:right;=KTML_Embed_Alt=تاڵانکردنی عەفرین لەلایەن تورک و چەتە ئیسلامییەکانەوە=KTML_Embed_Source=https://www.kurdipedia.org/files/videos/2018/97013.mp4=KTML_Embed_End= - وتەبێژی ئۆپراسیۆنی گەردەلوولی جزیرە رایدەگەیەنێت بەفەرمی ئۆپراسیۆنی گەردەلوولی جزیرە رادەگرین و تەواوی هێزەکانمان لە دێڕەزۆر دەکشێنینەوەو دەچینە عەفرین بۆ رووبەڕووبونەوەی سوپای تورکیا و گروپە توندروەکان. - لە دەوروبەری عەفرین شەڕێکی هێجگار سەخت لەنێوان شەڕڤانانی #یەپەگە# و #یەپەژە# و چەتەکانی داگیرکەری تورک و تاقمە چەتەکانی دەقەومێت. هاوکات، لە ئاسمانیشەوە دەیان فڕۆکەی جەنگی ناو شاری عەفرین و دەوروبەری بەشێوەیەکی زۆر قورس بۆردوومان دەکەن. لە زەمینیشەوە موشەکخانە و تۆپخانەکانیش بەچڕی موشەک و تۆپبارانی سەدان هەزار هاوڵاتی مەدەنی دەکەن، کە هێشا لەشاردا ماونەتەوە و ئامادە نیین بەجێیبهێڵن. لەگەڵ ئەمەشدا، لە ئێوارەوە تا ئێستا زیاتر لە پازدە هەزار لە ئەندامانی تیمە تایبەتەکان و سەربازانی تورک و چەتەکانی ئەلقاعدە و بەرەی نوسرە، لەچەندین بەرەی نزیک شارەوە بەچەکی قورس هێرش دەکەن سەر سەنگەرەکانی شەڕڤانان. - هێرشە دڕندانەکانی سوپای تورک لە 58-ەمین ڕۆژیدا گەیشتە ناوەندی عەفرین، لە ئەنجامی بۆردوومان و تۆپبارانکردنی هاوڵاتیاندا سەدان هاوڵاتی کۆمەڵکوژکران. - سەرۆککۆماری تورکیا، رایگەیاند: لە کاژێر 8:37 خولەکی بەیانی ئەمڕۆ عەفرین کۆنترۆڵکراوە و ئاڵای تورکیامان لە سەنتەری عەفرین هەڵکرد. بەڵام یەپەگە هێشتا ئەمەی پشتڕاست نەکردووەتەوە و بەپێچەوانەوە دەڵێن کە شەڕی قورس لە ناوەندی عەفرین هەیە. - #ساڵح موسلیم# بەرپرسی پەیوەندییەکانی دەرەوەی #تەڤدەم# راگەیاند کشانەوە لە عەفرین مانای دۆڕانی جەنگ و دەستبەرداربوون لە خەبات نییە. - سوپای تورک و میلیشیا ئیسلامییەکان عەفرین تاڵان دەکەن. - لە هێرشێکی لێدە و راکەی شەڕڤانان بۆ ناو عەفرین دەیان سەرباز و چەتەی ئیسلامی کوژران. $دەرەوەی کوردستان$ - ئا ئەمڕۆ هیچ دەوڵەتێکی خۆرئاوایی، کۆمەڵکوژیی عەفرینی بەهەند وەرنەگرتووە و هیچ فشارێکی ئەوتۆ نەخراوەتە سەر تورک بۆ وەستاندنی هێرشەکان. - لە چەندین وڵاتی ئەوروپی، کوردستانییان هێرش و داگیرکردنی عەفرینیان شەرمەزارکرد.


مردووخانەکەی بەغدا – سه‌رده‌م\nجێی دەستخۆشییە لەم دۆخە سەختەدا، کە وڵات بە جۆرەها قەیران و دۆخی نەخوازراودا تێدەپەڕێت، دەزگای چاپ و پەخشی سەردەم ناو بە ناو بە کۆمەڵێک کتێبی گرنگ و دانسقە، کتێبخانەی کوردی دەوڵەمەند دەکات و چاوی خوێنەر بە کۆمەڵێک کتێبی جۆراوجۆر ڕوون دەکاتەوە.\nلەم کۆمەڵە کتێبە تازەیەدا کە بەم دواییانە دەزگای ناوبراو چاپ و بڵاوی کردنەوە، ڕۆمانی (مردووخانەکەی بەغدا) سەرنجت ڕاکێشام و چێژی خوێندنەوەی پێ بەخشیم، ئەم ڕۆمانە لە لایەن (بورهان شاوی) نووسراوە و (حەمەڕەشید) بە شێوەیەکی جوان و کوردییەکی پاراو و زمانێکی سەرنجڕاکێش وەریگێڕاوەتە سەر زمانی کوردی.\nئەم ڕۆمانەش وەک بەشێکی زۆری ڕۆمانە عێراقییەکان باس لە زوڵم و چەوساندەوەی ڕژێمی بەعسی ڕووخاو و دونیای دوای بەعس دەکات، مردووخانەکەی بەغدا، بە سروشتی خۆی خوێنەر پەلکێش دەکاتە نێو کۆمەڵێک ڕوودا و بەسەرهاتەوە، کە لە ساتی خوێندنەوەدا وا هەست دەکات بەو ڕووداوانە ئاشنایە، یاخود خۆی وەک تاکێک بەشدارە لەوەی نووسەر دەیگێڕێتەوە، هاوکات بینای کەسێتییەکانی هێند هونەریانە و شارەزایانە بونیاد ناوە، هیچ خوێنەرێک نییە هەست بە ڕۆحی خۆی نەکات لە ناو کارەکتەرەکاندا.\nبە ڕووکەش ڕووداوەکانی نێو ئەم ڕۆمانە لە نێو بەڕێوەبەرێتییەکدا ڕوودەدەن بە ناوی (مردووخانە) واتە ئەو شوێنەی کە مردووی بۆ دەبرێت و توێکاری لەسەر جەستەیان دەکرێت و لێکۆڵینەوە لەسەر هۆکاری مردنەکەیان دەکرێت، ئادەمی پاسەوان، شاکەسایەتیی ڕۆمانەکەیە و پاسەوانی مردووخانەکەیە، ئادەم نموونەی سەرجەم خەڵکی عێراقە، خەڵکە قوربانییەکەی دەستی سیستەم و دەسەڵات، ئادەم بۆ بژێوی خۆی و دایکە پیرەکەی دەبێت بە پاسەوانی مردووخانەکە، بەڵام لەگەڵ ڕەوتی ژیان و پیشەکەیدا، دەبێت بە شاهید و بینەری کۆمەڵێک ڕووداوی گەورە، ئەو ڕووداوانەی دوای لە کارخستنی بەعس لە بەغدای پایتەخت ڕوودەدەن، ئادەم کوڕێکی گەنجە و ئارەزوویەکی زۆری بۆ کتێبخوێندەوە و تەماشاکردنی فیلم هەیە، بەشێک لەو موچەی وەری دەگرێت تەرخانی دەکات بۆ کڕینی کتێب و فیلم، بێگومان شوێنی ژیان و کارکردنەکەشی هەر لە مردووخانەکەیە و لەو نهۆمەدایە کە مردووەکانی تێ دەخرێتە ناو ساردکەرەوە، بیرکردنەوە لە مەرگ و ژیان و ژیانی دوای مردن، دەبێتە کەڵکەڵەی مێشکی ئادەم، چونکە ئەو ڕۆژانە لەگەڵ لاشەی مردووەکاندا مامەڵە دەکات، قسەیان لەگەڵدا دەکات و بە دزییەوە گوێ لە چیرۆکەکانیان دەگرێت و سوسەی هۆکاری مردنەکەیان دەکات، تەرمەکان لە لە هۆڵی توێکارییەکەدا پێکەوە دەکەونە گفتوگۆ و باسی ژیانی ڕابردووی خۆیان دەکەن، ئادەم دەبیستێت کە هەر یەک لەو تەرمانە خاوەنی چیرۆکێکی غەمگین و دڵهەژێنە، ئەو چیرۆکانەش کۆی چیرۆکە تراژیدی و خوێناوییەکە پێک دەهێنن کە ناوی عێراقە، عێراقی ناو جەنگ و قەیرانەکان، عێراقی ڕق و سەربڕین و دەمارگیری و بەرکەوتنە خوێناوییەکانی نێوان ئاین و هێزە جیاجیاکان، عێراقی عەسکەرتارییەت و دەسەڵاتی زاڵی پیاوانی ئاسایش و سیخوڕ و بەرتیل وەرگرتن.\nتەرمەکان بە هۆی هێڕانەوەی چیرۆکەکانی خۆیانەوە، ئاشنامان دەکەن بەوەی کە لە ڕابردوودا چی ڕوویداوە و ئێستا چی دەگوزەرێت، ئاشنامان دەکەن بەو غەدرەی لە مێژە لە مرۆڤی عێراقی دەکرێت و کۆمەڵێک بەڵگە و نهێنی دەخاتە ڕوو کە ڕەنگە بەشێکی زۆرمان نەمانبیستبێ و نەزانین ئەوە مێژووی ئێمە لە وڵاتێکدا کە پێی دەڵێن عێراق، تەرمەکانی نێو مردووخانە، هەر یەکەیان بە هۆکارک تیاچوون، هەندیکیان لە زیندانەکانی بەعس کوژراون و لە سێدارە دراون، هەشیانە بە تاوانی شەرەف و ناموسپارێزیی و گومانکردن لە کچەکانیان لە لایەن پیاوانی بنەماڵەکانەوە کوژراون، هەشیانە لە دوای ڕوخانی بەعسەوە، لە تەقینەوەدا تیاچوون، یاخود بە پلانی گروپ و باندە تیرۆریستی و سەربازییەکان لەناو براون.\nسەیر لەوەدایە کە تەواوی کارەکتەرەکانی نێو ئەم ڕۆمانە، بە گەورە و بچووک، بە دیار و نادیارەوە، پیاوەکان ناویان ئادەمە و ژنەکانیش ناویان حەوایە، وەک ئەوەی بڵێی مرۆڤی ئەم وڵاتە چارەنووس و ژیان و قەدریان لە یەک دەچێ و هەموویان لە دەوری بازنەیەکدا دەسوڕێنەوە، کە بازنەی مەرگە، هاوشێوەیی ناوەکان لەم ڕۆمانەدا، ڕەهەندێکی ڕێکەوتئاسای نییە و نووسەر بۆ فەنتازیا و گەمەکردن لەگەڵ خوێنەردا دای نەناون، بەڵکو ڕەهەندێک قووڵی مێژووی و ئەفسانەیشی هەیە و ڕەگەکەی دەگەڕێتەوە بۆ چیرۆکی سەرەتای دروستبوونی بوونی مرۆڤ، کە ئیدی لەوێوە برین و ئازار درێژ دەبێتەوە و سەدە و قۆناغەکانی ژیان دەبڕێت و هەنگاو هەنگاو لەگەڵ مرۆڤایەتیدا ڕێ دەکات.\nئادەمی پاسەوان لە نیو تەرمەکاندا چەندین حاڵەتی دەگمەن و سەیر دەبینێ و دەبیستێ کە هەندێک جار وا دەزانێ خەون دەبینێت، یان پێی وایە تووشی تەنگەشەی دەروونی بووە، بەڵام دواجار لە ڕێگەی یەکێک لە تەرمەکانەوە کە منداڵێکە دەبیستێ کە خۆیشی مردووە، ئادەم تووشی شۆک دەبێت کە لە زاری ئەو منداڵەوە دەبیستێ خۆیشی تەرمە و جێ فیشەکێک بە نێوچەوانی خۆیەوە دەبینێت، بەڵام ئایا ئەگەر مردووە چۆن دەتوانێت قسە بکات، چۆن دەتوانێ بجوڵێت؟ بۆ ئەوەی تەواو دڵنیا بێت لەوەی مردووە یان زیندوو، لەگەڵ منداڵەکەدا لە مردووخانەکە دەچنە دەرەوە و بەسەر شەقامەکانی بەغدا دەکەونە پیاسە، بەڵام ئادەمی پاسەوان هەر کەسێک دەبینێت، شوێن توێکاریی پزیشکی مردووخانەکە بە جەستەیەوە دەبینێت، دواتر تێدەگات کە هەموو عێراق مردووە، لە ڕاستیدا ئەم ڕۆمانە ڕەهەندێکی ڕەخنەیی لە دۆخی سیاسی و کۆمەڵایەتی و ژیانی ئێستا هەیە و پێمان دەڵێت کە خودی بەغدا بۆ خۆی مردووخانەیەکی گەورەیە و ئەوانەی تیایدا دەژین جگە لە تەرم و مردوو هیچی دیکە نین.\nبورهان شاوی نووسەر و شاعیر و ڕۆماننووس و سینەمایی و وەرگێڕێکی ناوداری عێراقییە و ساڵی ١٩٥٥ لە پارێزگای کوت لە دایکبووە، لە ساڵی ١٩٧١ ەوە دەستی بە نووسین کردووە لە ڕۆژانەمەدا، بەردوامی لە نووسین، ئەم ڕۆامننسە دەکات بە خاوەنی کۆمەڵێک کتێبی گرنگە لە بوارەکانی شیعر و ڕۆمان و وەرگێڕان و بابەتی هونەریدا، لە مۆسکۆی پایتەختی ڕوسیا سینەمای خوێندووە و لە وڵاتی ئەڵمانیاش ڕاگەیاندنی تەواو کردووە و ئێستاش لە وڵاتی ئەڵمانیا دەژی و سەرقاڵە بە کاری نووسین و هونەرەوە.\nهیوادارم خوێنەران خۆیان لە چێژ و جوانی و گرنگی ئەم کتێبە بێبەش نەکەن، چونکە هەم ڕۆمانێکی ئاست بەرزە، هەم زۆر جوان کراوە بە کوردی.